5 Individu Bertubuh Kecil Yang Menjadi Diktator Terkenal Dunia

Menjadi seorang diktator yang terkenal dalam sejarah, membolehkan seseorang diingati sebagai tokoh yang mempunyai saiz dan aura yang menggerunkan musuh.

Walau bagaimanapun, bukan semua individu dikurniakan dengan ketinggian yang 'mencukupi' tetapi tetap mempunyai karisma dan pengaruh hebat, membolehkan mereka diangkat sebagai pemimpin yang diingati - bukan saja dalam sejarah negara mereka tetapi juga sejarah antarabangsa.

Tahukah anda siapa diktator paling kecil saiznya dalam sejarah dunia? Berikut adalah lima diktator yang membuktikan - saiz bukanlah segala-galanya.

Dikenali diseluruh dunia sebagai Perdana Menteri Itali selama tempoh 9 tahun serta menjadi pemilik kepada kelab bola sepak AC Milan, sebelum beliau menjual pegangannya dalam kelab tersebut pada tahun 2017.

Lahir pada tahun 1936, ketika ini Berlusconi masih lagi aktif dalam bidang politik serta belum nampak bersedia melepaskan pegangannya kepada gergasi media Itali, Mediaset yang dikuasainya sekian lama. Dikenali sebagai seorang diktator berikutan gemar membuat keputusan sesuka hati tanpa mengambil kira nasihat orang, Berlusconi yang gah namanya sebenarnya hanya mempunyai ketinggian 1.65 meter.

Jika dibandingkan dengan ketinggian purata lelaki Itali sekitar 1.75 meter, Berlusconi kekurangan 10 cm tetapi itu tetap tidak menghalang dia terlibat dengan pelbagai skandal politik dan seks yang banyak menjulang namanya.

Walaupun anaknya Kim Jong-un mewarisi banyak ciri fizikal ayahnya, Kim Jong-il, satu sifat yang tidak diwarisi adalah ketinggian ayahnya. Mendiang Kim Jong Il mempunyai ketinggian hanya 5 kaki 3 inci atau 160 cm.

Bersaiz kecil tidak menjadi penghalang untuk Kim Jong Il naik mewarisi dinasti pemerintahan Korea Utara. Bagaimanapun, berikutan tubuhnya yang agak rendah (dan gempal); bagi meningkatkan karismanya Jong Il dikatakan menggunakan kasut bertumit tinggi dan senantiasa mengenakan gaya rambut yang menambah ketinggiannya.

Oleh kerana sensitiviti mendiang terhadap ketinggiannya, pengikut dan pembantu beliau sentiasa perlu berjaga-jaga agar tidak menyinggung perasaan Jong Il. Pengikutnya juga dipilih agar tidak menampakkan saiz sebenar beliau, dibantu oleh kasut yang menambah ketinggiannya sekitar 4 inci.

Dikenali sebagai individu yang naik sebagai pemerintah tertinggi Kesatuan Soviet pada awal abad ke 20, legasi revolusi Lenin sehingga ke hari ini diwarisi banyak komuniti di seluruh dunia yang terus berpegang kepada falsafah yang dikenali sebagai 'Leninism.'

Tubuh Lenin tidak setara dengan statusnya sebagai salah seorang tokoh yang menjadi tulang belakang kepada gerakan Revolusi Rusia tahun 1905, bekerjasama dengan ramai tokoh Russia mengepalai gerakan parti Bolsheviks.

Berapakah ketinggian Lenin? 5 kaki 5 inci atau 165 cm sahaja. Walaupun begitu, pada zaman Lenin purata ketinggian lelaki di Kesatuan Soviet hanyalah 167 cm dan hanya selepas era 1970-an, barulah purata di sana naik kepada 177 cm.

Nama beliau jarang disebut oleh masyarakat kita, apabila kita berbicara tentang negara China namun Xiaoping sebenarnya adalah pengganti kepada usaha yang telah digerakkan Pengerusi Mao atau Mao Zedong, selepas kematian beliau.

Xiaoping mengalami naik turun dalam politik sebelum berjaya merampas kuasa pada tahun 1976, selepas menewaskan calon pilihan Mao Zedong sendiri Hua Guofeng. Berikutan situasi China yang pada ketika itu agak kucar-kacir, Xiaoping memperkenalkan beberapa dasar bagi mengukuhkan dasar pendidikan dan ekonomi, yang akan menjadi asas kepada revolusi perubahan China yang boleh kita lihat sekarang.

Berkhidmat daripada tahun 1978 sehingga persaraannya pada tahun 1992, Xiaoping mampu mendabik dada menjadi arkitek pembangunan negara China moden - walaupun hanya mempunyai ketinggian badan 1.52 cm atau 4 kaki 11 inci.

Selepas kematian Lenin, seorang pemimpin dengan pantas bangkit merampas kuasa dan berjaya menguasai parti Bolshevik, meletakkan dirinya sebagai ketua parti. Namanya - Joseph Stalin. Bagaimanapun, Stalin menggunakan cara yang agak agresif untuk memerintah.

Stalin menggunakan kuasanya memansuhkan institusi yang boleh menganggu kuasanya dan mematikan terus pengaruh musuh politiknya, dengan cara keras. Stalin juga memperbesarkan lagi sistem tahanan yang dinamakan Gulag, yang menjadi tempat kurungan mana-mana individu yang dirasakan ancaman.

Hanya mempunyai ketinggi 165 cm, kesan pemerintahan Stalin banyak dikenang dalam tona negatif - sehinggakan Kesatuan Soviet sendiri selepas kematiannya, perlu menjalankan agenda reformasi yang dikenali sebagai 'destalinizatsiya' atau 'nyah-Stalin' bagi membersihkan dan memperbetulkan semua kerosakan yang telah dilakukan, semasa dia memegang kuasa.

Bertubuh kecil tidak menghalang dia didakwa terlibat dalam pembunuhan lebih 20 juta orang keseluruhannya, merangkumi mangsa kekejamannya, musuh politik dan tahanan perang. 7 juta daripadanya pula melibatkan orang ramai, setelah dasar pertanian yang diperkenalkan Stalin menyebabkan masalah kebuluran di kalangan penduduk sana.


Ini Maksud Kod Rahsia Di Sebalik Nama Pesawat Airbus Dan Boeing

Syarikat Boeing adalah sebuah syarikat multinasional Amerika yang merancang, mengeluarkan, dan menjual pesawat, rotor, roket, satelit, peralatan telekomunikasi, dan peluru berpandu di seluruh dunia.

Syarikat itu juga menyediakan perkhidmatan penyewaan dan sokongan produk. Namun, syarikat ini paling terkenal dengan produk pesawatnya yang tersangat gah.

Dan ramai mengetahui nama-nama pesawat Boeing seperti Boeing 737, 747, 787 dan banyak lagi.

Jika anda melihat nama-nama pesawat komersial Boeing, pastinya anda perasan bahawa kebanyakannya dinamakan seperti 7*7, yang bermakna ia bermula dan berakhir dengan 7.

Walaupun huruf dan nombor yang diberikan kepada pesawat kelihatan seperti dilakukan dengan sewenang-wenangnya, sebenarnya ada sistem yang disusun dengan baik di sebalik penamaan ini.

Pesawat Boeing pertama yang diberi nama dengan konsep ini adalah Boeing 707 dan terdapat banyak mitos tentang nama ini.

Penggemar matematik dan jurutera berkata bahawa nama 707 adalah kerana sinus sudut sayap Boeing 707 adalah 0.707. Ini adalah tidak benar kerana sudut tersebut adalah 35° dan bukannya 45° (sin 35° = 0.574; sin 45° = 0.707).

Sesetengah orang percaya dengan tahyul berkata bahawa nombor 7 mempunyai nasib yang baik, sebab itu pesawat Boeing dinamakan dengan 707.

Boeing telah memberikan nombor model berurutan kepada reka bentuknya selama beberapa dekad seperti Model 40, Model 80, Model 247, Model 307 Stratoliner dan Model 377 Stratocruiser, dan sebagainya.

Tetapi William Allen memutuskan untuk memperluaskan perniagaan mereka ke kapal terbang komersial, dan meneruskan bidang baru peluru berpandu serta kapal angkasa.

Untuk menyokong strategi kepelbagaian ini, jabatan kejuruteraan Boeing membahagi nombor model menjadi 100 blok untuk setiap bahagian produk baru.

Sebagai contoh, siri 300 dan 400 terus digunakan untuk mewakili pesawat, siri 500 akan digunakan untuk enjin turbin, siri 600 untuk roket dan peluru berpandu dan siri 700 diketepikan untuk pesawat pengangkutan.

Pada mulanya, Prototaip 707 dipanggil sebagai 367-80 atau "Dash 80."

Model 367-80 berkuasa jet ini dibuat selepas pengubahsuaian dalam pesawat udara berpacuan kipas 367 yang lebih dikenali sebagai KC-97.

Oleh kerana model 367-80 adalah pesawat berkuasa jet, ia harus dinamakan mengikut sirinya iaitu siri 700, tetapi menurut Boeing, pesawat komersial pertama dinamakan sebagai 700 kelihatan tidak begitu menarik.

Oleh itu, pasukan perniagaan Boeing memutuskan untuk menamakan pesawat mereka sebagai 707 (disebut sebagai Tujuh Oh Tujuh)

Berikutan corak ini, Boeing menamakan pesawat mereka sebagai 7*7 sehingga ke hari ini.

Ia tidak terhenti setakat itu sahaja. Setiap pesawat komersial Boeing mempunyai nama yang lengkap dengan corak 7*7-ABC, di mana ABC adalah mana-mana nombor tiga digit.

ABC mewakili kod pelanggan Boeing, sebagai contoh Boeing 747-121 yang merupakan pesawat siri 747-100 yang dijual kepada syarikat penerbangan Pan Am.

Pada tahun 2019, Airbus adalah pengeluar pesawat udara terbesar di dunia dan menerima pesanan pesawat paling banyak di dunia.

Airbus didaftarkan di Belanda dan sahamnya didagangkan di Jerman, Perancis dan Sepanyol.

Dari segi penamaan penamaan pesawat, Airbus mempunyai kod yang cukup tersusun.

Pesawat Airbus pertama yang dihasilkan adalah A300. Dalam kes ini, "A" membawa maksud Airbus dan 300 adalah kapasiti asal pesawat tersebut.

Selepas seketika, Airbus menyedari bahawa pesawat A300 dapat beroperasi dengan lebih baik jika ia hanya membawa 260 penumpang dan bukannya 300.

Walau bagaimanapun, daripada menamakan semula pesawat itu kepada A260, mereka memutuskan untuk menakannya dengan A300B.

Selepas itu, Airbus memutuskan untuk meneruskan sistem mereka dan mula menamakan pesawat mereka dengan gandaan 10, seperti A310, A320, A330, A340, A350 dan A380.

Sebenarnya, anda tidak akan menjumpai pesawat A360 dan A470 kerana syarikat ini bertindak untuk melangkau kedua-dua nama kod ini, sekiranya mereka mahu kembali dan membuat pesawat yang berada di antara A350 dan A380 dari segi saiz.

Apabila Airbus memutuskan untuk mengubah pesawatnya sedikit, mereka akan berpegang pada nombor yang berhampiran dengan nombor sedia ada.

Contohnya, pesawat variasi pendek seperti A320, A318, dan A319. Tetapi kombinasi satu huruf dan tiga nombor ini hanyalah sebahagian daripada nama pesawat.

Nama pesawat Airbus yang penuh dan lengkap adalah lebih panjang, sebagai contoh Airbus A320-231. Pesawat ini tergolong dalam keluar A320 dan tiga digit terakhir menentukan lebih banyak butiran tentangnya.

Digit pertama (2) bermakna bahawa ia merupakan sebahagian daripada pesawat Airbus siri A320-200, iaitu versi kedua pesawat ini.

Dua nombor terakhir (31) adalah sepadan dengan jenis enjin yang digunakan A329-231.


Ini Kekuatan Kuasa Dan Pengaruh Pemimpin Tertinggi Iran - Ayatollah Ali Khamenei

Ia bukanlah satu lagi rahsia bahawa Republik Iran mempunyai hubungan yang rumit dan tidak menentu dengan Amerika Syarikat.

Malah ia semakin memburuk selepas pembunuhan ketua tentera Iran di atas arahan presiden Donald Trump.

Selepas ketegangan dengan Iran pada Mei 2018 dengan menarik diri dari perjanjian Nuklear Iran, Presiden Trump menyatakan kesediaan bertemu dengan presiden Iran, Hassan Rouhani.

Tawaran itu diterima secara terbuka oleh Hassan, namun pemimpin tertinggi Iran iaitu Ayatollah Ali Khamenei langsung tidak berminat.

Ayatollah adalah gelaran pemimpin agama tertinggi di kalangan umat Syiah. Dan di negara republik ini, Ali Khamenei adalah invididu yang memberikan kata putus ke atas hampir semua perkara.

Ini membuatkan ramai orang tertanya-tanya betapa hebat dan kuatnya kuasa yang dimilii oleh pemimpin tertinggi Iran ini.

Republik Iran adalah watak utama di Timur Tengah. Dan sama ada perang di Syria dan Yaman, atau perjanjian nuklearnya dengan kuasa barat.

Sama ada perang di Syria dan Yaman, atau perjanjian nuklearnya dengan kuasa barat, negara Parsi ini seringkali diselubungi oleh kontroversi.

Dan walaupun negara ini telah memilih kerajaan seperti jawatan presiden dan badan perundangan, namun sebahagian besar daripada kuasa negara ini kepunyaan seorang individu, iaitu pemimpin tertinggi negara.

Malah, kuasa pemimpin tertinggi ini mempunyai kesan penting yang sangat meluas.

Apabila ia melibatkan politik, pemimpin tertinggi ini mempunyai kuasa langsung atau tidak langsung ke atas badan eksekutif serta perundangan kerajaan melalui dewan yang tidak dipilih di bawah kendaliannya.

Pada asasnya, Ali Khamenei adalah pihak berkuasa politik yang paling berpengaruh dan berkhidmat sebagai ketua negara.

Oleh itu, walaupun Iran mempunyai presiden, kedudukan ini tidak mempunyai pengaruh yang begitu besar berbanding presiden AS sebagai contoh.

Untuk setiap jawatan yang dipilih dalam kerajaan sama ada kedudukan presiden atau ahli parlimen (yang dikenali sebagai Majlis), terdapat jawatan yang tidak dipilih atau pengawasan, yang mana akan membuat kata putus apabila melibatkan undang-undang dan perkara utama Negara.

Sebagai contoh, Majlis Penjaga yang merupakan badan bebas dan yang tidak dipilih, mempunyai kuasa untuk memberi pas veto perundangan parlimen, jika ia menyangkal undang-undang yang tidak berperlembagaan atau bertentengan denga tafsiran mereka terhadap undang-undang Islam mereka.

Majlis penjaga ini terdiri daripada enam orang ahli teologi yang dilantik oleh Pemimpin Tertinggi, dan enam ahli hukum yang dilantik oleh badan kehakiman serta diluluskan oleh parlimen.

Ia juga boleh menghalang calon daripada bertanding untuk jawatan politik.

Pemimpin tertinggi juga memiliki pengaruh paling besar terhadap tentera negara. Beliau bukan sahaja berkhidmat sebagai ketua komander tentera, tetapi juga sebagai ketua perkhidmatan perisikan negara.

Ini bermakna, Ali Khamenei seorang sahaja mempunyai kuasa untuk mengisytiharkan perang, atau menamatkannya.

Kuasa ini adalah lebih hebat berbanding presiden AS di mana jika Donald Trump ingin melancarkan perang ke atas sesebuah negara, beliau perlu mendapatkan kelulusan kongres untuk berbuat demikian.

Ali Khamenei juga mengendalikan Kor Pengawal Revolusi Iran (IRGC) negara di mana satu ketika dahulu dipimpin oleh Qassem Soleimani, yang ditugaskan untuk memelihara dan mempertahankan prinsip-prinsip Revolusi Iran 1979.

Pemimpin Tertinggi secara langsung boleh memintas Menteri Pertahanan, secara langsung memintas presiden serta boleh memberikan tugas kepada ketua-ketua IRGC dengan misi-misi tertentu.

IRGC dibahagikan kepada dua bahagian iaitu sayap domestik dan sayap asing, yang dikenali sebagai Angkatan Quds. Angkatan Quds juga pernah dipimpin oleh Qassem Soleimani dari tahun 1998 sehingga kematiannya pada 3 Januari 2020.

Angkata Quds IRGC memegang kedua-dua ideologi revolusioner dan kuasa keras yang diaplikasikan di luar negara.

IRGC adalah salah satu punca utama kerosakan di rantau ini dan merupakan salah satu alat penghubung antara Iran dan kumpulan pengganas.

Jabatan Negera A.S. mengklasifikasikan Iran negara penaja pengganas, sebahagiannya disebabkan tindakan IRGC.

Apabila melibatkan ekonomi negara, pengaruh Pemimpin Tertinggi adalah lebih kepada secara tidak langsung berbanding secara langsung.

Ini bermakna, ucapan atau kenyataan beliau ditafsirkan oleh penggubal undang-undang dan presiden, pihak yang melaksanakan dasar-dasar negara.

Namun, Majlis Penjaga sentiasa bersedia untuk menyangkal dasar-dasar yang terpesong jauh daripada visi Pemimpin Tertinggi.

Sebenarnya, pembahagian kuasa di Iran bukanlah sebegini dari dulu. Iran diperintah oleh monarki untuk beribu-ribu tahun yang dikenali sebagai Shah.

Raja terakhir Iran adalah Mohammad Reza Shah Pahlavi, yang menaiki takhta pada tahun 1921 selepas rampasan kuasa.

Dinasti Pahlavi adalah sebahagian besarnya adalah sekular, pro-barat dan disokong oleh Amerika Syarikat. Para penguasa juga sangat autoritarian dan menjadi semakin tidak popular di kalangan sesetengah rakyat Iran.

Jadi pada tahun 1979, kumpulan Islam, sayap kiri, para pelajar, dan kumpulan gerila berkumpul untuk memprotes pemerintahan Iran oleh Shah.

Ketidakpuasan hati itu memuncak dalam satu revolusi yang menggulingkan telah monarki.

Seorang yang memainkan peranan penting dalam revolusi tersebut adalah Ruhollah Khomeini, seorang pemimpin Syiah yang menghabiskan 15 tahun dalam pengasingan keranan menentang Shah.

Disebabkan ini, berjuta-juta rakyat Iran mula melihat Ruhollah seperti payung yang akan mengetuai dakwaan revolusioner terhadap monarki Pahlavi.

Dan setelah monarki jatuh pada tahun 1979, Ruhollah kembali ke Iran.

Kemudian pada Disember tahun yang sama, Republik Iran dilahirkan dan Ruhollah adalah orang pertama yang menjadi Pemimpin Tertinggi negara ini.

Ruhollah meninggal dunia 10 tahun selepas memimpin revolusi pada tahun 1989. Jawatan tertinggi negara ini diambil alih oleh Ali Khamenei dan masih berkuasa sehingga ke hari ini.

Setelah lebih dari 40 tahun sejak revolusi berlaku, jawatan pemimpin tertinggi ini terus menjadi kedudukan paling kuat di Iran.


Sejarah Kabus Tebal yang Menyerang London Dan Mengorbankan 12,000 Nyawa (1952)

Pencemaran udara boleh menyebabkan masalah kesihatan seperti asma, emfisema (keadaan paru-paru mengembung), bronkitis kronik dan pelbagai lagi masalah pernafasan lain.

Ia juga mampu menimbulkan masalah seperti kegatalan pada mata, alahan pada demam dan jangkitan paru-paru. Pencemaran udara juga boleh membantutkan perkembangan tumbuh-tumbuhan dan boleh menyebabkan kerosakan teruk pada tanaman dan hutan.

Namun, terdapat satu kejadian pencemaran udara paling teruk pernah dilaporkan. Kejadian yang digelarkan sebagai The Great Smog atau Kabus Besar itu berlaku di London, England.

Perkataan smog adalah merujuk kepada sejenis pencemaran udara yang teruk. Perkataan "smog" itu telah dicipta pada awal abad ke-20 dan diambil dari perkataan "smoky fog" yang bermaksud kabus berasap kerana bau dan ketebalannya.

Pada 5 Disember 1952, satu kabus yang aneh, berwarna kuning kehitam-hitaman dan tebal telah melanda London. Walaupun kota raya itu sering dilanda kabus, keadaan kali ini amat berbeza.

Bau kabus kali ini juga berbeza seperti bau asap pembakaran bercampur bahan kimia. Orang yang keluar pada hari itu seolah-olah 'terperangkap' apabila sukar untuk bernafas dan melihat dalam kabus tebal lagi mengaburkan mata itu.

Lebih menyedihkan, kebanyakan penduduk London masih tidak sedar apa yang berlaku ketika itu. Mereka sebenarnya sedang menghadapi salah satu pencemaran udara terburuk dalam sejarah.

Apabila kabus tebal itu hilang sepenuhnya, dianggarkan seramai 12,000 orang telah terkorban. Misteri tentang kejadian Kabus Besar London itu juga mengambil masa hampir 65 tahun untuk diselesaikan oleh pakar.

Pencemaran udara yang berlaku ketika Kabus Besar London itu adalah hasil daripada beberapa kejadian malang yang tidak diingini.

Beberapa hari sebelum diselubungi asap tebal, London telah dilanda cuaca sejuk. Ini menyebabkan penduduk kota itu melakukan pembakaran arang dengan lebih kerap berbanding biasa untuk memanaskan badan. Maka, setiap cerobong rumah menghasilkan asap pada kadar yang lebih tinggi.

Tambahan pula, pada tarikh 5 Disember itu seakan-akan tiada angin yang bertiup. Biasanya, kelajuan angin di London bertiup sekitar 5-10 batu sejam. Ketiadaan tiupan angin ini membuatkan asap-asap yang keluar dari cerobong rumah memenuhi jalan-jalan di sekitar bandar itu.

Selain cuaca sejuk dan ketiadaan tiupan angin, kota London berada betul-betul di bawah atmosfera antisiklon yang membentuk satu lingkaran udara dalam lingkungan tetap di bahagian tengah.

Antisiklon ini telah membentuk satu gelembung di sekitar kota London yang menghalang udara segar daripada masuk dan kabus tebal daripada keluar.

Kabus yang memenuhi kota London begitu tebal sehingga kadar penglihatan hampir tiada. Keadaan ini memaksa pemandu-pemandu meninggalkan kenderaan mereka di tengah-tengah jalan raya. Berjalan kaki di luar juga hampir mustahil kerana kadar pencemaran telah menyebabkan keadaan menjadi toksik.

Mereka yang berada di jalanan sewaktu kabus itu melanda telah mengalami pelbagai masalah kesihatan. Doktor-doktor telah melaporkan kes-kes seperti jangkitan saluran pernafasan, hipoksia (kekurangan oksigen dalam tisu badan), bronkitis dan bronkopneumonia (radang paru-paru).

Keadaan ini menyebabkan kematian penduduk London meningkat sehingga 12,000 orang atau lebih. Satu kajian yang dilakukan mendedahkan bahawa tahap asid sulfurik yang tinggi dalam asap merupakan punca utama kematian korban.

Bagaimana asid sulfurik boleh berada dalam kabus yang melanda London pada hari itu menjadi misteri selama hampir 65 tahun. Akhirnya, misteri itu terungkai apabila satu pasukan saintis global menemui jawapannya pada November 2016.

Salah seorang saintis, Dr. Renyi Zhang, dari Texas A&M University mendakwa ia berpunca daripada pemilihan bahan bakar iaitu arang batu. Sulfat merupakan penyumbang terbesar kepada kabus dan zarah-zarah asid sulfurik terbentuk daripada sulfur dioksida yang terhasil daripada pembakaran arang batu di kediaman dan loji kuasa.

Namun, bagaimana sulfur dioksida boleh berubah menjadi asid sulfurik masih lagi tidak jelas. Keputusan penyelidikan menunjukkan bahawa proses ini dipermudahkan oleh kehadiran nitrogen dioksida yang terhasil dalam kabus semula jadi atau pembakaran arang batu.

Para saintis sekarang berharap penyelidikan mereka ini akan membawa kepada kejayaan lain dan dapat membantu menyelesaikan masalah di negara-negara lain yang mempunyai kadar pencemaran udara yang tinggi seperti China dan India.

Kejadian Kabus Besar London yang membunuh ribuan nyawa dalam masa lima hari itu telah memaksa parlimen untuk menilai semula kesan pencemaran udara terhadap manusia.

Empat tahun selepas itu, United Kingdom telah menggubal Akta Udara Bersih 1956 dan mengharamkan semua pembakaran yang menyebabkan pencemaran di seluruh negara.

1. Kejadian kabus di London yang menjadi misteri lebih 60 tahun


7 Helah Licik Dan Pelik Digunakan Majikan Untuk Menguji Calon Dalam Temuduga

Dalam dunia hari ini, melihat dan meneliti resume calon serta melakukan temuduga biasa sahaja tidak cukup untuk mencari pekerja yang sempurna.

Ini kerana calon biasanya sudah mempersiapkan diri sebelum menghadiri temuduga dan agak sukar untuk mengetahui sikap sebenar mereka.

Dan sebab itulah para majikan menggunakan sedikit helah ketika menemuduga calon.

Kebanyakan daripada helah ini adalah sangat ringkas dan licik sehinggakan calon tidak menyedarinya dan gagal ujian psikologi ini.

iluminasi.com kongsikan 7 helah licik digunakan majikan dalam temuduga untuk menguji calon.

Pada permulaan temuduga, majikan akan mengambil calon ke dapur dan menawarkan mereka secawan kopi.

Selepas temuga, majikan dengan berhati-hati melihat apa yang calon akan lakukan dengan cawan tersebut, sama mereka akan bertanya di mana untuk meletakkannya, adakah mereka hanya akan meninggalkan cawan di atas meja atau mereka akan membasuhnya sendiri di dapur.

Ketua syarikat pembangunan perisian perakaunan "Xero Australia," Trent Innes, yang mencipta kaedah ini, mengatakan bahawa helah ini menggambarkan tentang watak seseorang dan adab mereka, lebih daripada jawapan mereka terhadap soalan temuduga yang sebenarnya.

Ia juga boleh memperlihatkan berapa cepat calon dapat bergaul dalam pasukan. Seperti yang anda boleh jangkakan, keputusan terbaik dalam kes ini adalah pergi ke dapur selepas temuduga dan cuci cawan sendiri.

Walaupun ramai yang mempunyai tanggapan yang sama, namun dalam situasi seperti temuduga, tak ramai yang akan melakukannya.

Pada hakikatnya, ujian "secawan kopi" adalah helah yang tidak begitu mengelirukan.

Situasi akan menjadi lebih sukar apabila temuduga dijadualkan pada jam 9 pagi, tetapi apabila calon datang awal, majikan masih sibuk dan anda perlu menunggu 10 minit lagi.

Helah ini boelh menunjukkan betapa stabilnya emosi calon dalam situasi tertekan dan secara umumnya menggambarkan betapa bersungguhnya mereka untuk mendapatkan jawatan tersebut.

Meninggikan suara, menjerit malah menggunakan kata-kata yang menghina adalah antara salah satu cara untuk melakukan demonstrasi situasi yang tertekan dan peluang untuk memeriksa keupayaan calon untuk menahan tekanan.

Bagi calon yang panas baran atau tidak boleh ditengking, sudah tentunya mereka ini tidak dapat menahan perasaan apatah lagi dijerit oleh bakal majikan.

Walaupun begitu, anda perlu tahu bahawa ia hanyalah helah temuduga dan para pakar menasihati calon untuk kekal tenang serta menjawab soalan-soalan yang ditanyakan dengan sebaik mungkin.

Ini mungkin kedengaran seperti tidak masuk akal, namun ia benar-benar berlaku.

Satu lagi kejutan yang tidak menyenangkan untuk calon mencari kerja mungkin tersembunyi di sebalik permintaan aneh.

Sebagai contoh, melompat keluar tingkap dan sudah pastinya anda tidak akan melakukan sedemikian.

Namun, dalam kes ini, apa yang sebenarnya dilakukan majikan adalah mahu melihat keupayaan calon untuk menggunakan pemikiran "di luar kotak".

Dalam situasi ini, apa yang anda boleh lakukan adalah memanjat ke atas ambang tingkap, tetapi melompat ke dalam iaitu ke dalam bilik di mana anda ditemuduga, dan bukannya keluar.

Ini kerana majikan anda tidak memberitahu di mana anda perlu mendarat. Atau anda boleh mengejutkan majikan anda dengan bertanyakan soalan dengan pilihan win-win: "Bagaimana syarikat ini akan mendapat manfaat daripada lompatan saya?".

Calon mungkin tidak dipedulikan oleh penemuduga, sama ada dengan memandang ke skrin komputer atau dengan menjawab panggilan telefon dan meninggalkan bilik ketika temuduga sedang berlangsung.

Helah ini boleh menunjukkan bagaimana calon akan memfokuskan semula perhatian penemuduga atau apa cara yang akan digunakan untuk keluar dari situasi ini.

Salah satu pilihan yang paling berkesan adalah dengan bertanyakan kepada penemuduga tersebut untuk menjadualkan semula temuduga itu pada hari yang lain.

Terdapat kemungkinan majikan akan menawarkan peluang kepada calon untuk berkomunikasi dengan bakal rakan-rakan sekerja mereka selepas temuduga tamat.

Ini boleh dilakukan di dalam pejabat atau selepas waktu kerja.

Akan tetapi, ini bukanlah cara untuk majikan bersikap sopan, tetapi cara untuk majikan mengetahui pandangan kakitangannya tentang calon tersebut.

Apa yang anda perlu lakukan adalah menyapa kakitangan pejabat dengan senyuman dan perilaku yang elok.

Ujian lain yang dapat membantu majikan untuk mengesan calon yang responsif dan baik hati adalah dengan menjatuhkan pen dan melihat reaksi mereka.

Sekiranya calon secara semulajadinya membongkok dan mengutip pen tersebut, kemungkinan besar mereka ini akan diambil bekerja.

Dan jika calon membiarkan penemuduga mengutip pen tersebut, ada kemungkinan calon itu tidak akan diambil bekerja.

Ini kerana sifat yang baik dan tolong-menolong sangat dihargai oleh majikan, sebaliknya kemahiran sentiasa boleh dilatih.


Burung vs Manusia: Bagaimana Burung di Australia Memburukkan Lagi Kebakaran Hutan di Sana

Ketika artikel ini ditulis, negara Australia sedang dilanda bencana kebakaran hutan yang sangat dahsyat. Kemarau yang panjang dan gelombang haba menyaksikan beberapa kawasan di Australia mencatatkan suhu melebihi 40 darjah selsius dan kebakaran kawasan hutannya.

Angin kencang dan beberapa faktor kebakaran lain menyebabkan kebakaran hutan di sana semakin merebak dan sukar dipadamkan. Malah, terdapat anggota bomba yang terkorban dan tercedera dalam usaha memadamkan kebakaran ini. Lebih menyedihkan, dianggarkan jutaan haiwan turut terkorban dalam bencana ini.

Satu penemuan terbaru dan mengejutkan mengenai bencana ini adalah terdapat beberapa spesis burung asal di Australia yang menyebabkan kawasan kebakaran semakin merebak dan sukar dipadamkan.

Berdasarkan kajian dan pemerhatian yang dibuat, 3 spesis burung yang berasal dari tanah Australia iaitu Whistling Kite,  Black Kite dan Brown Falcon didapati menggunakan api sebagai satu cara utama untuk menghalau atau mengusir mangsa mereka.

Tabiat atau tingkah lakunya yang unik ini menyebabkan ketiga-tiga spesis burung ini digelar 'arson raptors' atau 'firehawks'. Apa yang dilakukan spesis burung ini adalah mengambil kayu-kayu yang sedang terbakar dan menjatuhkannya di kawasan-kawasan lapang dan kering untuk menakut-nakutkan haiwan lain di atas tanah.

Walaupun para saintis sudah melihat kelakuan pelik ini sejak sekian lamanya, mereka pada awalnya beranggapan bahawa burung-burung ini bukannya mengambil kayu yang sedang terbakar dan kemudiannya dengan sengaja menjatuhkakn kayu tersebut di kawasan lapang.

Pada mulanya, saintis beranggapan bahawa burung-burung ini mungkin terjatuhkan kayu yang dipegang ketika sedang memburu mangsa-mangsa mereka. Namun, kajian lebih lanjut yang dilakukan mendapati bahawa burung-burung ini dengan sengaja mengambil kayu yang terbakar dan menjatuhkannya di kawasan-kawasan sekitarnya ketika memburu makanan.

Ini merupakan satu usaha mereka bagi memaksa mangsa-mangsa mereka terutamanya haiwan-haiwan kecil seperti tikus, cicak dan haiwan-haiwan kecil supaya keluar dari tempat persembunyian. Ternyata ini merupakan satu kaedah memburu yang berkesan.

Bob Gosford, seorang peguam yang kini seorang pakar burung telah memulakan kajian mengenai tabiat burung ini pada tahun 2012 berdasarkan penemuannya terhadap catatan-catatan orang Asli di sini.

Antara catatan yang menarik minatnya untuk mengkaji lebih dalam adalah sebuah buku biografi bertajuk 'I, the Abioriginal' yang berkisarkan tentang Phillip Waipuldanya Roberts, ketua suku kaum Alawa yang juga seorang aktivis dan pekerja dalam bidang kesihatan.

Saya melihat seekor burung mengambil kayu yang sedang terkakar menggunakan kukunya dan menjatuhkan kayu tersebut di sebuah tanah lapang yang berumput kira-kira setengah batu jauhnya. Kemudian, burung tersebut bersama dengan kumpulannya akan menyerang tikus-tikus dan haiwan-haiwan reptilia lain yang melarikan diri ketakutan.

Apabila kawasan tersebut sudah hangus terbakar dan api mulai padam, burung-burung ini kemudiannya akan mengulangi perbuatan yang sama berulang-ulang kali. Api yang dihasilkan ini dikenali sebagai "Jarulan".

Kajian mengenai fenomena unik ini  membawa kepada penerbitan jurnal yang dikaji semula pada akhir tahun 2017 yang bertajuk "Intentional Fire-Spreading by 'Firehawk' Raptors in Northern Australia". Jurnal ini telah dihasilkan bersama Dr Mark Bonta, Penolong Professor dari Penn State Altoona.

Jurnal kajian yang diterbitkan ini adalah dapatan kajian yang dilakukan selama 7 tahun terhadap tabiat firehawk di kawasan Northern Territory. Kajian ini turut dilakukan kawasan tanah orang Asli tempatan untuk menjalankan kajian pembakaran secara terkawal.

Dalam kajian ini, pengkaji mendapati bahawa burung-burung ini sengaja membakar kawasan tanah lapang kerana ianya umpama pesta memburu apabila haiwan-haiwan kecil seperti cicak, tikus, burung-burung kecil melarikan diri daripada api. Ketika inilah burung-burung ini akan memburu dengan meriah umpama sebuah pesta.

Buat masa ini, para pengkaji masih meneliti tindakan yang harus diambil bagi mengelakkan kebakaran di Australia daripada terus merebak. Dr. Bonta, salah seorang pengkaji mengatakan beliau khuatir burung-burung ini akan menjadi mangsa buruan manusia setelah apa yang berlaku kini di Australia.

Melihatkan pada tabiat burung ini menggambarkan betapa besarnya kuasa Tuhan. Walaupun pelbagai teknologi dan kepakaran yang digunakan untuk memadamkan kebakaran di Australia, namun apabila Tuhan berkehendakkan sesuatu terjadi, maka jadilah ia.


Ini Sebab Mengapa Pesawat Tidak Dibenarkan Terbang Di Atas Rumah Lionel Messi

Anda mungkin digelar sebagai katak di bawah tempurung jika tidak mengenali siapa Lionel Messi.

Beliau adalah antara salah seorang pemain bola sepak paling hebat dalam sejarah bola sepak, selain daripada memenangi paling banyak anugerah Ballon d'Or.

Namun, ramai orang tidak mengetahui bahawa pesawat dilarang terbang di atas kawasan di mana terletaknya rumah kapten Barcelona, Lionel Messi dan laporan terbaru telah menjelaskan mengapa.

Pada Mac 2018, syarikat penerbangan Sepanyol, Vueling telah terlibat dalam satu pertikaian dengan para peminat bintang bola sepak Argentina ini selepas presiden syarikat penerbangan itu, Javier Prieto membuat kenyataan dalam sebuah wawancara bahawa pesawat tidak dibenarkan terbang di atas rumah Messi di El Prat, Barcelona.

Menurut Javier Prieto, disebabkan hal itu, lapangan terbang El Prat tidak boleh berkembang.

Javier Prieto sibuk menjelaskan mengapa rancangan untuk memperluaskan ke lapangan terbang El Prat di Barcelona telah ditangguhkan dan berkata dengan santai:

Komen itu menyebabkan banyak reaksi negatif di media sosial terhadap Vueling dan syarikat penerbangan itu terpaksa membuat permintaan maaf kepada pemain bola sepak tersebut, serta sesiapa sahaja yang mungkin terluka dengan kenyataan Javier Prieto.

Ramai orang di media sosial mula mempersoalkan mengapa rumah Lionel Messi yang terletak di El Prat, Barcelona merupakan zon larangan terbang.

Dan selepas 19 bulan, barulah majalah sepanyol iaitu AS, menerbitkan laporan yang menjelaskan mengapa pesawat tidak dibenarkan terbang di atas rumah Messi.

Sebenarnya, kapten Barcelona ini tinggal di perbandaran Gavà yang terletak kira-kira 25 kilometer di luar Barcelona.

Ia juga terletak di dalam Parque Natural del Garraf, kawasan yang dilindungi di bawah undang-undang alam sekitar Sepanyol serta mengandungi flora dan fauna yang terancam.

Jadi, pesawat yang tiba dan meninggalkan El Prat harus membuat lencongan kecil ke Mediterranean untuk memintas daripada melalui kawasan itu.

Ini juga menjawab persoalan bagi sesiapa yang pernah terbang ke Barcelona dan tertanya-tanya mengapa pesawat yang dinaiki membuat pusingan 180° apabila melalui kawasan ini.


Dari Mana Asal-Usulnya Nama Enjin Carian "Google"

Google adalah salah satu syarikat teknologi terbesar dalam sejarah. Impaknya terhadap kehidupan seharian kita begitu besar sehingga perkataan "to google something" dimasukkan ke dalam Bahasa Inggeris sebagai kata kerja.

Hampir kebanyakan orang pada hari ini menggunakan perkataan "Google" seolah-olah ia menjadi pengganti kepada perkataan "search" atau "carian". Ia samalah seperti perkataan "Milo" atau "Maggi" di Malaysia yang merujuk kepada minuman koko dan mi segera kerana ia terlalu berpengaruh.

Jika semua laman web unik di indeks Google dicetak, ia mampu menutupi seluruh Amerika dengan ketebalan lima helai kertas. Jika Google merupakan sebuah negara, ia akan menjadi negara ke-70 paling kaya di dunia.

Google akan menjadi lebih mengagumkan jika anda mengambil kira bahawa syarikat ini hanya wujud sejak tahun 1998 sahaja. Pengasas Google iaitu Larry Page dan Sergey Brin yang memulakan syarikat itu juga tidak menyangka betapa besar ia akan berkembang pada hari ini.

Google bermula pada bulan Januari 1996 sebagai projek penyelidikan oleh Larry Page dan Sergey Brin ketika mereka berdua merupakan pelajar PhD di Stanford University di Stanford, California.

Ketika itu, enjin carian konvensional yang ada menilai carian berdasarkan berapa kali istilah carian itu muncul di halaman. Page dan Brin mempunyai teori tentang sistem yang lebih baik dalam menganalisis hubungan sesama laman web.

Mereka menamakan algoritma ini sebagai PageRank. Ia menentukan pertalian laman web berdasarkan jumlah halaman dan kepentingan halaman yang dikaitkan semula ke laman asal.

Page dan Brin pada mulanya menamakan enjin carian baru ini sebagai "BackRub" kerana sistem semakan itu memeriksa pautan belakang (backlink) untuk menentukan kepentingan sesebuah laman.

Akhirnya, mereka menukar nama BackRub kepada Google. Namun, bagaimanakah mereka mendapat idea untuk menamakan syarikat mereka dengan nama "Google"?

Pada mulanya, Larry Page mahu menamakan syarikat dan enjin carian baru mereka sebagai "Googol". Googol adalah istilah matematik yang bermaksuk "10 kuasa 100".

Dengan kata lain, googol adalah 1 dengan 100 angka kosong di belakangnya. Penerangan ini mungkin tidak memberikan anda penuh betapa besarnya jumlah googol itu.

Sebagai contoh, dianggarkan terdapat sebanyak 10 kuasa 15 helai rambut di kepala setiap manusia di dunia, 10 kuasa 23 butir pasir di dunia dan 10 kuasa 82 zarah (atom) di seluruh alam semesta.

Jika anda mampu menghitung setiap atom yang wujud dalam alam semesta sekalipun, ia masih tidak melebihi jumlah googol.

Sebagai rujukan, ia sebenarnya masih kecil berbanding jumlah langkah yang boleh dilakukan dalam permainan catur iaitu 10 kuasa 120. Jika angka itu masih belum membuatkan anda pening kepala, anda boleh membuat carian apa itu "googolplex".

Perkataan googol ini dicipta oleh Milton Sirotta. Milton adalah kanak-kanak berusia 9 tahun yang juga anak saudara kepada ahli matematik Amerika, Edward Kasner. Apabila Kasner bertanya kepada Milton jika dia mempunyai idea untuk nombor 10 kuasa 100, kanak-kanak itu dengan berseloroh menjawab "googol".

Kemudian, Kasner mempopularkan konsep ini dalam bukunya berjudul Mathematics and the Imagination (1940). Bagi angka googolplex pula, Kasner mencadangkan bahawa ia boleh menjadi 10 kuasa googol. Menurut definasi Milton, ia adalah nombor 1 diikuti dengan menulis angka kosong di belakangnya sehingga anda letih.

Googol tidak begitu penting dalam matematik tetapi ia berguna apabila membuat perbandingan mengenai sesuatu dalam kuantiti yang sangat besar seperti zarah dan kemungkinan hipotesis gerakan dalam catur.

Apabila Larry Page sedang mencari nama untuk syarikatnya, seorang rakannya bernama Sean Anderson telah mencadangkan nama Googolplex. Page menyukai idea tetapi ingin menggunakan nama yang lebih pendek sahaja iaitu Googol.

Page meminta Sean untuk memeriksa sama ada nama domain itu masih ada atau sudah diambil. Apabila Sean tersalah taip perkataan Google.com, Larry Page lebih menyukai nama domain itu dan memutuskan untuk menggunakannya. Maka, bermulalah legasi hebat Google Inc.

Walaupun pada waktu itu nama Google juga kedengaran sedikit lucu, ia adalah jauh lebih baik berbanding nama asalnya iaitu BackRub atau Googolplex. Kini, nama yang dicipta kanak-kanak berusia sembilan tahun dan kesalahan taip itu merupakan laman web paling banyak dikunjungi dalam sejarah.

Jika selepas ini seseorang bertanya kepada anda apakah maksud atau asal-usul perkataan Google, anda boleh menjawabnya dengan yakin.


Kisah Lelaki Hidup Di Lapangan Terbang Selama 20 Tahun - Denis Luiz de Souza

Anda mungkin pernah mendengar tentang mereka yang terkandas di lapangan terbang kerana isu visa atau perkara lain yang berkaitan dengan birokrasi.

Namun, bagaimana dengan mereka yang tinggal di lapangan terbang atas pilihan sendiri? Dan bagaimana mereka ini mampu bertahan hidup sehelai sepinggan?

Kes yang paling popular berlaku melibatkan seorang lelaki bernama Mehran Karimi Nasseri yang merupakan pelarian dari Iran.

Mehran tinggal di Terminal Satu di Lapangan Terbang Charles de Gaulle di Paris, selama 18 tahun dari tahun 1988 hingga 2006.

Pada tahun 2004, autobiografi Mehran diterbitkan sebagai buku yang diberi tajuk "The Terminal Man". Malah, kisahnya menjadi inspirasi bagi filem The Terminal arahan Steven Spielberg.

Namun, terdapat kes yang sama tetapi kurang popular, dan ia melibatkan tempoh yang lebih lama daripada Mehran.

Kes ini berlaku di Brazil, dan individu tersebut bernama Denis Luiz de Souza.

Denis "berpindah" ke Terminal Dua Lapangan Terbang Antarabangsa Sao Paulo-Guarulhos pada tahun 2000 dan apa yang kita boleh lihat adalah dia masih di sana, hampir 20 tahun.

Persoalannya adalah bagaimana ini boleh berlaku dan bagaimana dia boleh meneruskan hidup di situ? Bagaimana dia boleh dibenarkan tinggal di situ?

Ketika ini Denis berusia 37 tahun dan daripada wawancara yang dilakukan, ia kelihatan seperti dia tiba di lapangan terbang itu sebagai seorang pemuda yang mempunyai masalah di rumah.

Kita dapat mengandaikan bahawa Denis berniat untuk tinggal seketika dan tidak menyangkakan dirinya akan menjadikan lapangan tersebut sebagai rumah untuk tempoh dua dekad.

Ruang utama Denis adalah di terminal dua, di mana dia biasanya melelapkan mata pada waktu malam selepas pesawat antarabangsa terakhir berlepas dan terminal ini sangat sunyi.

Katilnya terdiri daripada tiga tempat duduk di sebuah kawasan menunggu, dan dia mempunyai selimut serta bantal.

Namun, anda mungkin juga tertanya-tanya mengapa kakitangan lapangan terbang atau keselamatan tidak menghalau Denis keluar, sebaik sahaja menyedari bahawa dia berada di situ bukannya disebabkan oleh penerbangan tertangguh, kan?

(Denis Luiz de Souza menjadikan Terminal Dua di Lapangan Terbang Antarabangsa Sao Paulo-Guarulhos sebagai "bilik tidur"nya)

Apa yang berlaku adalah sebaliknya di mana Denis menerima bantuan daripada kakitangan lapangan terbang.

Mereka memberikannya makanan, membasuh pakaiannya dan membenarkannya meninggalkan barangannya di tempat-tempat tertentu.

Seorang pelayan yang bekerja di lapangan terbang itu sering kali memberikan makanan tengah hari kepada Denis. Pelayan itu berkata Denis adalah seorang lelaki yang baik, kelakar dan sentiasa jujur.

Apabila dia bangun pagi, Denis mungkin menerima nasi dan kacang, serta satu artikel memberitahu bahawa dia juga menerima kopi percuma dari McDonald's.

Tetapi mengapa ramai orang melayan penduduk terminal kapal terbang ini dengan begitu baik?

Selain daripada Denis merupakan seorang manusia yang berhak dilayan dengan baik dan mempunyai maruah seperti orang lain, sesetengah laporan mengatakan bahawa Denis mungkin mempunyai masalah mental.

Namun, masalah ini tidak menghalang Denis daripada bergaul dengan kakitangan lapangan terbang. Denis mengenali hampir semua orang di situ, daripada pengendali bagasi hinggalah kepada pegawai keselamatan.

Satu artikel dari akhbar Brazil iaitu El Pais, menulis : "Adalah sangat sukar untuk memahami apa yang berlaku dalam minda Denis".

Ayat-ayat yang dituturkan Denis adalah pendek dan tidak lengkap, dia tidak dapat membezakan antara bulan dan minggu, serta tidak dapat membaca jam analog.

Denis juga tidak boleh membaca, tetapi dia suka berjalan-jalan dengan akhbar diselit di celah ketiaknya.

Walaupun Denis tinggal di lapangan terbang, dia tidak boleh menerangkan tentang destinasi antarabangsa. Jadi, dia mungkin mempunyai kesukaran pembelajaran atau ingatan, dan malangnya dia tidak mempunyai tempat untuk dituju.

Seorang individu yang bekerja di lapangan terbang berkata, "Denis memerlukan rawatan psikologi atau psikiatri, dia tinggal di dunia ini, tetapi memerlukan diagnosis, dan seseorang yang menjaganya,".

Individu ini berkata Denis langsung tidak tahu dan sedar bahawa dia telah tinggal di lapangan terbang tersebut selama hampir 20 tahun, kerana dia tidak tahu lagi apa-apa tentang masa.

Antara salah satu kesukaran yang dialami Denis atau untuk sesiapa yang pernah menghabiskan masa yang lama di lapangan terbang sudah tentunya kebersihan diri.

Walaupun Denis menerima beberapa produk kebersihan dari farmasi yang telah dibeli untuknya oleh pekerja lapangan terbang yang baik hati, tetapi dia hanya dapat membersihkan diri dengan sempurna pada setiap hari Sabtu.

Namun, masih ramai yang berhati mulia di dunia ini. Setiap kali Krismas, seorang komander akan membayar penginapan hotel untuk Denis tidur di atas katil dan mandi dengan sempurna.

Rupa-rupanya, Denis tidak keberatan untuk meninggalkan lapangan terbang itu dan akan kembali selepas bermalam di hotel.

Beberapa kakitangan lapangan terbang enggan meyakinkan Denis untuk mencuba keluar dari lapangan terbang tersebut kerana bimbang dia tidak mempunyai tempat untuk dituju.

Jalanan mungkin tidak sesuai bagi seseorang seperti Denis dan lapangan terbang itu menjadi penyelamatnya.

Denis tahu segala peraturan iaitu jangan ganggu orang lain dan jangan meminta-minta, yang mana dipatuhinya.

Satu lagi artikel tentang Denis menyatakan bahawa seseorang di lapangan terbang tersebut berkata bahawa sebenarnya jumlah mereka yang tinggal di situ tanpa niat untuk menaiki kapal terbang adalah lima orang.

Pada tahun 2019, dilaporkan bahawa populasi gelandangan di San Francisco telah pergi ke Lapangan Terbang Antarabangsa San Francisco dalam jumlah yang ramai kerana melihatnya sebagai tempat yang selamat untuk berehat dan keluar dari kehidupan gelandangan.

(Denis Luiz de Souza selesa tinggal di lapangan terbang yang kini menjadi rumahnya)

Dan jumlah tersebut semakin meningkat kerana krisis gelandangan di Califronia bertambah buruk.

Namun di San Francisco, kelihatan seperti pihak berkuasa cuba untuk mencari cara bagi mendapatkan tempat tinggal untuk gelandangan tersebut dan diragui bahawa seseorang itu dapat tinggal di lapangan terbang untuk bertahun-tahun seperti Denis.

Seorang gelandangan di Amerika Syarikat berkata, "Tidur di lapangan terbang sangat aman, sunyi dan mengharukan. Anda tidak perlu bimbang ada orang yang akan mencuri barang atau merompak anda.

Jika anda terpaksa tinggal di lapangan terbang, berapa lamakah yang anda mampu bertahan?


Agama Jedi - Bagaimana Ajaran Fiksyen Star Wars Terbawa ke Realiti

Bagi peminat siri sains fiksyen, judul 'Star Wars' sudah pastilah menjadi antara siri filem yang kerap disebut sebagai rujukan. 'Star Wars' sangat berjaya bukan saja memulakan banyak trend budaya yang baru, bahkan menjadi antara siri filem paling berjaya mengumpulkan jutaan peminat fanatik sebagai pengikut setia.

Kita semua tahu siri filem itu pada asasnya membawakan pertembungan ideologi di antara kumpulan pahlawan yang baik digelarkan 'Jedi' dan lawan mereka 'Sith'. Kumpulan Jedi pula hidup berdasarkan kepada kepercayaan atau pegangan yang sangat berkait dengan apa yang mereka gelarkan sebagai 'force' atau kuasa, mengawal keseimbangan alam serta menjadi punca kuasa sakti mereka.

Tidak dapat dinafikan, pengaruh kepercayaan itu berjaya dirungkai dengan baik serta teliti sehingga konsepnya tampak seperti satu kepercayaan yang benar-benar ada. Oleh sebab itulah, apabila digabungkan jutaan peminat fanatik dan konsep pegangan mirip agama yang seakan logik - pasti akan ada yang memilih untuk percaya, sehingga ada yang mengasaskan pula agama Jedi ke dalam dunia nyata.

Pada tahun 2001, keperluan untuk melakukan bancian penduduk bagi memahami demografik negara-negara mula dijalankan. Beberapa kumpulan fanatik Star Wars mula menjalankan kempen melibatkan negara-negara yang menggunakan bahasa Inggeris, untuk peminat-peminat Star Wars meletakkan agama mereka sebagai agama 'Jedi' dalam rekod, secara rasmi.

Mensasarkan golongan atheist pada mulanya, kempen parodi ini tidak dijangka mendapat sambutan yang sangat menggalakkan di beberapa negara.

Di Australia sebagai contoh, 70,000 orang atau 0.37% daripada keseluruhan populasi mengisytiharkan diri mereka penganut agama Jedi, memaksa kerajaan Australia melakukan kenyataan balas - memaklumkan bahawa agama Jedi tidak diterima dalam rekod rasmi, jadi semua pihak yang meletakkan 'Jedi' sebagai agama akan dikategorikan tiada respon.

Kerajaan New Zealand juga menghadapi masalah serupa, dengan 53,000 orang penganut Jedi 'wujud' di negara itu, melibatkan 1.5% jumlah populasi. Reaksi kerajaan New Zealand? Sama seperti Australia.

Isu lebih besar timbul di United Kingdom, setelah kempen parodi ini berjaya meletakkan Jedi sebagai agama keempat terbesar di United Kingdom, di belakang Kristian, Islam dan Hindu. Disebabkan oleh isu tersebut, kerajaan Britain mengambil langkah mengiktiraf kewujudan 'agama Jedi' di sana, bagi menghormati 'pilihan' hampir 400,000 'penganut Jedi.'

Agama Jedi diberikan kod rasmi untuk rekod dalam sensus negara, tetapi tidaklah dianggap diiktiraf secara rasmi oleh kerajaan Britain sebagai sebuah agama yang benar-benar wujud. Fenomena yang berlaku di United Kingdom ini, menjadi titik tolak bermulanya kebangkitan penganut-penganut Jedi di seluruh dunia menuntut hak mereka.

Salah satu persoalan yang cuba ditimbulkan oleh penganut-penganut Jedi yang benar-benar serius di United Kingdom, dianggarkan sekitar 2,000 orang keseluruhannya - mengapa Jedi tidak diiktiraf sebagai sebuah agama sedangkan banyak negara mengiktiraf Scientology?

Daripada segi jumlah pengikut, kedua-dua kepercayaan mempunyai jumlah pengikut yang serupa, jadi kerajaan United Kingdom sepatutnya turut sama memperuntukkan keistimewaan atau hak kepada Jedi, mengiktiraf kewujudannya tanpa perlu lagi dipermain-mainkan sebagai parodi misalnya.

Berikutan populariti agama Jedi, pengikut-pengikut Jediism (gelaran rasmi mereka) bertindak menubuhkan dua buah gerakan, The Church of Jediism serta sebuah lagi dinamakan The Temple of Jedi Order.

Walau bagaimanapun, usaha mereka untuk diiktiraf sebagai sebuah gerakan rasmi berdepan kekangan, berikutan status mereka yang agak mengelirukan. Bagaimanapun, pengikut Jediism tidak mengalah. Pada tahun 2006, dua orang Jedi berjaya menghantar surat protes kepada PBB sempena Hari Toleransi Sedunia, terhadap layanan kerajaan negara-negara di mana wujudnya komuniti Jedi.

Perjuangan mereka mula menampakkan hasil setelah The Temple of Jedi Order yang didaftarkan di Texas, Amerika Syarikat diberikan status pelepasan cukai negeri tersebut - membolehkan mereka dianggap sebagai sebuah gerakan kebajikan berdaftar secara sah dan rasmi pada tahun 2015.

Walaupun diterima di Texas, pengikut Jediism gagal dalam permohonan mereka untuk didaftarkan secara rasmi di banyak negara lain. Di United Kingdom, permohonan mereka ditolak disebabkan oleh status agama mereka yang dikatakan ketiadaan asas dalam isu-isu spiritualiti dan aspek bukan sekular, yang sepatutnya ada dalam setiap agama.

Selain itu, isu berkenaan ketiadaan konsep Tuhan dalam agama Jedi juga menjadi penghalang utama permohonan mereka untuk diterima sebagai sebuah agama rasmi, menurut jurucakap pejabat pendaftar di United Kingdom.

Pada tahun 2016, permohonan The Church of Jediism untuk menubuhkan sebuah gereja khas berdaftar bagi membolehkan mereka menjalankan aktiviti mereka ditolak. Penolakan itu juga menyangkal permintaan mereka yang mahu diiktiraf secara rasmi sebagai sebuah badan kebajikan.

Berikutan halangan yang mereka terima, agak sukar untuk mereka bergerak secara rasmi walaupun ada di kalangan mereka memang menjalankan rutin hidup berasaskan kepada teras-teras kehidupan seorang Jedi sebenar. Sesuatu yang menarik untuk kita ketahui tentang Jediism - pegangan mereka bukanlah berdasarkan kepada apa yang terkandung dalam filem Star Wars, sebaliknya bergantung kepada falsafah 'monomyth' yang dirangka oleh mendiang Prof. Joseph Campbell.

Campbell adalah individu yang menginspirasikan idea sebenar disebalik apa yang dikatakan sebagai 'ajaran Jedi' yang dirangka oleh pencipta Star Wars, George Lucas.

Berbeza dengan peminat-peminat fanatik filem Star Wars, bagi penganut Jediism sebenar - mereka menganggap apa yang terkandung dalam filem-filem itu hanyalah paparan fiksyen dan watak yang ada tidak langsung berkait dengan kepercayaan mereka.


Bagaimana BTS Menaikkan Ekonomi Korea Selatan Dengan Begitu Dahsyat - "BTS Effect"

BTS yang merupakan akronim kepada Bangtan Sonyeondan, adalah nama terbesar di Korea Selatan dan juga di seluruh dunia ketika ini.

Mereka adalah kumpulan pertama yang mempunyai tiga album yang menduduki carta No.1 dalam tahun yang sama, yang mana kali terakhir dilakukan oleh The Beatles.

Dan video muzik mereka untuk "Boy With Luv" memecahkan rekod untuk video YouTube yang paling banyak ditonton dalam masa 24 jam apabila ia dikeluarkan pada April 2019.

Forbes menyenaraikan kumpulan ini dalam senarai 100 penghibur berpendapatan tertinggi di dunia pada tahun 2019. Berada di kedudukan ke-43 daripada 100, mereka memperoleh pendapatan $ 57 juta (sebelum cukai) pada tahun 2018.

Sebilangan besar pendapatan itu berasal dari jelajah dunia "Love Yourself: Speak Yourself", yang mencecah RM180.5 juta, hanya dari enam pertunjukan sahaja di stadium di Amerika Syarikat.

BTS mengumpulkan kekayaan melalui muzik mereka, jualan album, konsert, barangan, dan tawaran jenama.

Album mereka yang dilancarkan pada April 2019 bertajuk "Map of the Soul: Persona," terjual hampir 3.4 juta salinan dalam tempoh sebulan dan menetapkan rekod tinggi di Korea Selatan.

Mereka juga telah mendarat tajaan daripada jenama seperti Coca-Cola, Hyundai, dan Puma.

Pada Disember 2018, Institut Penyelidikan Hyundai (HRI) melaporkan bahawa BTS menjana sekitar RM14.8 bilion setahun untuk ekonomi Korea Selatan, bersamaan dengan sumbangan 26 syarikat bersaiz sederhana.

Mengikut analisis Statista mengenai pendapatan syarikat laporan 2018, sumbangan BTS kepada KDNK Korea Selatan hampir sama dengan syarikat penerbangan Korean Air.

Dan menurut laporan terbaru, kesan ekonomi yang disebabkan oleh BTS pada kadar RM20.1 bilion.

Apa yang tidak disedari adalah bahawa ini adalah sumbangan yang tersangat mengagumkan kerana tidak ada mana-mana artis Korea Selatan yang pernah memberikan kesan ekonomi sebegini besar.

Artis Korea Selatan, Psy yang terkenal dengan lagu "Gangnam Style", menyumbang kepada nilai ekonomi sekitar RM3.5 bilion manakala pelakon Korea, Bae Yong Joon menyumbang kepada nilai ekonomi sekitar RM10.5 bilion melalui watak utamanya dalam drama Korea paling popular, "Winter Sonata".

Dan hakikat bahawa BTS berjaya melepasi jumlah ini adalah sangat menakjubkan.

HRI meramalkan bahawa kesan ekonomi 10 tahun oleh BTS akan mencapai RM204 bilion, angka yang mana jauh mengatasi jumlah yang disumbangkan Sukan Olimpik Musim Sejuk di PyeongChang pada tahun 2018, yang mencecah RM35.7 bilion.

Menurut laporan akademik, BTS juga bertanggungjawab mewujudkan satu lagi kesan ekonomi sebanyak RM1.7 bilion dari konsert "5th Muster (Magic Shop)" mereka sahaja yang diadakan di Busan dan Seoul pada bulan Jun, 2019.

Bagi Busan dan Seoul, jumlah ini adalah sama dengan 1.6% dan 0.9% daripada KDNK kedua-dua bandar ini pada 2018.

HRI melaporkan bahawa seramai 796,000 warga asing melawat Korea Selatan setiap tahun disebabkan oleh BTS, yang mana mereka telah mempromosikan industri pelancongan tempatan secara tidak langsung.

Daripada 10.41 juta orang, 7.6% daripada mereka yang datang ke Korea Selatan pada tahun 2017 dipengaruhi oleh BTS, ini bermakna 1 daripada setiap 13 pelancong yang melawat Korea Selatan pada tahun 2017 adalah disebabkan oleh mereka.

Sebelum BTS, 650,000 pelancong melawat Pulau Nami di Chuncheon pada tahun 2002, yang merupakan salah satu lokasi penggambaran Winter Sonata, selepas drama itu ditayangkan.

Kerajaan Metropolitan Seoul memberi kredit kepada BTS dalam membantu memulihkan industri pelancongan Seoul yang terjejas akibat larangan THAAD (Terminal High Altitude Area Defense).

Organisasi Pelancongan Korea juga menjalankan kaji selidik di tempat paling popular di Korea Selatan dan lima lokasi teratas yang dipilih pelancong adalah tempat yang berkaitan dengan BTS.

Adalah sangat jarang berlaku bagi mana-mana negara untuk menerima rangsangan dalam industri pelancongan yang disumbangkan oleh kumpulan tertentu dan bukannya disebabkan oleh tempat-tempat atau peristiwa.

Populariti mereka juga meningkatkan daya tarikan produk Korea Selatan, seperti pakaian, kosmetik, dan makanan.

Pada Disember 2018, HRI juga mendedahkan bahawa BTS bertanggungjawab menyumbang RM4.5 (1.7%) kepada jumlah eksport barangan pengguna Korea pada tahun 2017.

1.7% mungkin dilihatkan sebagai peratusan yang kecil namun ia tersangat besar kerana disumbangkan oleh hanya satu kumpulan artis Korea sahaja.

Satu lagi sebab mengapa jumlah ini sangat besar adalah kerana menurut data Pusat Dagangan Antarabangsa dan laporan Eksport Terunggul Dunia, barangan eksport seperti kosmetik, makanan dan pakaian dianggap sebagai eksport penting Korea Selatan.

Dan laporan terbaru melaporkan bahawa kesan kepada produk pengguna yang dipengaruhi oleh BTS masing-masing bernilai RM8.3 bilion bagi pakaian, RM11.5 bilion bagi produk kosmetik dan RM16.3 bilion bagi makanan.

Bagi industri kereta, BTS kini menjadi duta global SUV "Palisade" untuk Hyundai Motor.

Dan menurut SM2 Networks, Hyundai Motor menerima RM2.07 bilion dalam hasil promosi daripada kerjasama dengan kumpulan itu, membuktikan betapa kuatnya "Kesan BTS" ini.

Sistem Statistik Ekonomi Bank Korea menyatakan bahawa Baki Pembayaran (BOP) Korea Selatan, iaitu imbangan pembayaran yang merupakan jumlah transaksi ekonomi antara negara dan dunia untuk muzik dan hiburan mencapai RM471 juta pada suku pertama 2019.

Dan ini kerana 2 faktor utama, iaitu peningkatan hubungan antara China dan Korea Selatan serta kejayaan antarabangsa BTS.

Apa yang menarik adalah ini merupakan lebihan BOP tertinggi yang direkod sejak suku ketiga 2016 yang dicatatkan pada jumlah RM543 juta.

Hakikat BTS menyumbang dalam meningkatkan lebihan BOP adalah sesuatu yang tidak masuk akal.

Apabila China mengenakan larangan THAAD pada 2016, saham syarikat hiburan terjejas teruk kerana China adalah salah satu daripada negara-negara utama bagi industri hiburan Korea dari segi pelaburan dan eksport.

Dan disebabkan oleh BTS, saham pelaburan syarikat hiburan bertambah baik dan kini mereka memberi tumpuan kepada pasaran Amerika dan Eropah.

Forum Ekonomi Dunia, iaitu satu forum antarabangsa untuk pemimpin perniagaan yang berkuasa, pemimpin politik antarabangsa, ahli ekonomi teratas dan lain-lain, membuat laporan khas di mana mereka bercakap mengenai BTS dan globalisasi.

Kejayaan global BTS dilihat sebagai sesuatu bertentangan dengan "kebudayaan popular" kerana budaya Amerika adalah budaya "global" utama di seluruh dunia (menjadikan Bahasa Inggeris bahasa global) dan Korea tidak termasuk dalam 10 bahawa utama yang dituturkan.

BTS mempamerkan budaya dan bahasa Korea mereka di seluruh dunia melalui muzik dan idea mereka yang berjuang melawan segala kemungkinan.

Menurut Pusat Gugak Negara Korea, terdapat juga peningkatan permintaan dan minat terhadap muzik tradisional Korea mengakibatkan pengenalan bunyi lebih daripada 50 jenis instrumen.

Ini disebabkan oleh prestasi langsung lagu hit "IDOL" di seluruh dunia di Melon Music Awards 2018, di mana mereka menggabungkan bunyi tradisional Korea dengan lagu yang menarik perhatian penonton tempatan dan global.

Kumpulan sivik iaitu Nation's People Preserving the Korean Language, memilih BTS sebagai "Top Promoter of the Korean Language" pada tahun 2018 kerana mempromosikan dan meningkatkan minat terhadap bahasa Korea di seluruh dunia.


7 Binatang Yang Paling Banyak Diseledup

Manusia, haiwan, tumbuh-tumbuhan serta hidupan lain berkongsi hidup di atas muka bumi yang diciptakan Tuhan ini. Malangnya, akibat rakus dan tamak, manusia melakukan begitu banyak kerosakan terhadap muka Bumi ini sehingga memberi begitu banyak kesan buruk terhadap diri mereka sendiri dan dan  hidupan lain.

Sejak puluhan tahun lalu, kajian juga menunjukkan begitu banyak spesis haiwan yang diisytiharkan pupus di muka bumi. Malah, banyak lagi haiwan lain seperti harimau, penyu, tenggiling dan sebagainya yang diancam kepupusan.

Permintaan terhadap haiwan-haiwan eksotik ini wujud kerana pelbagai faktor antaranya kepercayaan-kepercayaan karut bahhawa bahagian-bahagian tertentu haiwan ini mampu mengubat sesuatu penyakit, memberi tenaga, membolehkan pemakannya hidup lama dan sebagainya. Malangnya, tiada kajian saintifik yang boleh mengesahkan dakwaan ini.

Selain itu, ada juga haiwan yang menjadi mangsa manusia yang menggunakan bahagian badan mereka untuk tujuan berfesyen dan karya-karya seni. Kali ini, pihak Iluminasi ingin berkongsi 7 haiwan yang paling banyak diseludup di dunia dan dijual di pasaran gelap.

Berbanding harimau belang, jumlah harimau bintang salji yang masih wujud di muka Bumi jauh lebih sedikit. Hal ini menjadikan harganya begitu mahal dan menjadi sasaran bagi penyeludup haiwan.

Diseluruh dunia, dianggarkan sekitar 4,000 sahaja haiwan ini yang masih hidup bebas dan liar dimana kebanyakannya terletak di kawasan Asia. Haiwan ini diburu untuk kulitnya dijadikan pakaian selain tulangnya juga biasanya dijadikan ubat.

Agak ironi apabila helang yang dianggap sebagai raja bagi spesis burung turut termasuk dalam senari haiwan yang paling banyak diseludup ini. Haiwan ini ditangkap dan diseludup kerana kepakarannya memburu haiwan lain dan biasanya anak-anak burung ini diambil oleh penyeludup daripada sarang burung itu sendiri.

Organisasi The International Association for Falconry & Conservation of Birds of Prey mengatakan bahawa penyeludup gemar menyeludup spesis rare haiwan ini seperti "Bonelli’s Eagles" kerana harganya yang lebih tinggi dan hal ini menyebabkan spesis tersebut diancam kepupusan.

Penyu merupakan haiwan yang diancam kepupusan yang majoritinya berpunca daripada penyeludupan dan juga pencemaran laut itu sendiri. Di Malaysia sendiri misalnya, masih terdapat penjual yang menjual secara terbuka telur penyu terutamanya di bahagian Pantai Timur Semenanjung Malaysia.

Bagi spesis Penyu Sisik (Hawksbill) pula, haiwan ini diburu kerana cengkerangnya yang mempunyai sisik yang cantik dimana ianya kerap dijadikan sebagai barangan cenderahati. Usaha menangkap pemburu haiwan ini juga sukar memandangkan haiwan ini gemar mendarat di kawasan-kawasan pantai yang sunyi dan jauh daripada kewujudan manusia.

Walaupun ikan jerung merupakan haiwan yang sangat digeruni di laut, haiwan ini sendiri sebenarnya diancam kepupusan akibat daripada perbuatan manusia. Beberapa spesis haiwan ini diburu dan diseludup untuk bahagian siripnya dijadikan sup selain bahagian-bahagian lain juga dijadikan hidangan makanan eksotik.

Mengikut statistik, kira-kira 73 juta ekor ikan jerung diburu setiap tahun untuk siripnya sahaja. Lebih kejam, siripnya dipotong hidup-hidup dan ikan tersebut kemudiannya dibuang semula ke dalam laut dan dibiarkan mati kerana tidak lagi mampu berenang tanpa siripnya.

Badak sumbu sememangnya binatang yang diancam kepupusan. Tidak mustahil haiwan ini akan pupus di atas muka bumi sekiranya langkap-langkah tertentu tidak diambil. Haiwan ini diburu untuk tanduknya yang dijadikan ubat dan penghasilan barangan perhiasan yang dikenali sebagai Elixir.

Di Afrika Selatan sahaja, dalam tempoh 2 tahun antara 2017 hingga 2019 sahaja menyaksikan 2000 ekor haiwan ini tumpas di tangan pemburu. Antara kaedah untuk mengelakkan haiwan ini dibunuh adalah meletakkan racun pada tanduk haiwan ini (tidak memberi kesan buruk pada haiwan) dan memotong tanduk haiwan ini bagi mengelakkannya dibunuh oleh pemburu.

Corak kulitnya yang unik serta kepercayaan-kepercayaan karut pada haiwan ini menjadikannya mangsa buruan manusia untuk kulitnya dan bahagian-bahagian badannya yang lain. Malah, kuku dan darah haiwan ini juga turut didakwa mempunyai manfaat perubatan.

Harimau ini boleh didapati di beberapa negara seluruh dunia antaranya Russia, India, Malaysia, China, Nepal dan Bangladesh serta beberapa negara Asia. Haiwan ini banyak diseludup ke negara Asia kerana permintaan yang tinggi selain undang-undang yang tidak terlalu ketat.

Tenggiling adalah haiwan yang unik dan mudah dikenali kerana bentuk tubuh badannya yang unik. Terdapat 8 spesis tenggiling dimana 4 daripadanya berasal dari Afrika manakala selebihnya dari Asia. Tenggiling digunakan sebagai ubat tradisional, dianggap sebagai makanan eksotik di Asia Tenggara dan kulitnya yang bersisik digunakan untuk membuat barang kemas, pakaian dan hiasan eksotik.

Mengikut statistik daripada WildAid, kira-kira 100,000 haiwan yang jarang ditemui dan terancam ini diseludup setiap tahun. WildAid merupakan sebuah badan organisasi yang aktif membendung penyeludupan haiwan terancam dan organisasi ini mendapat sokongan penuh ramai selebriti antaranya Jackie Chan dan Angelababy yang berasal dari Hong Kong.


Kisah IKEA (US) Kalah Saman RM188 Juta Kerana Produk Menyebabkan Kematian

Produk jenama IKEA mendapat sambutan yang sangat menggalakkan di negara kita, sehinggakan kita mempunyai empat buah cawangan IKEA bersaiz gergasi; di Cheras, Damansara, Batu Kawan dan Tebrau, Johor. Sebesar-besar Indonesia pun, baru ada dua IKEA di sana.

Menawarkan perabot pasang sendiri pada harga yang dikatakan berpatutan, salah satu tarikan utama membeli produk IKEA adalah disebabkan oleh usaha syarikat tersebut dalam menyediakan perkhidmatan pelanggan yang baik. Walaupun demikian, produk IKEA tetap tidak lari daripada masalah - seringkali berdepan kontroversi yang datang daripada popularitinya.

Pada 7 Januari 2020, daripada satu perbicaraan mahkamah yang berlangsung di Amerika Syarikat - IKEA diperintahkan oleh mahkamah untuk membayar kepada sebuah keluarga RM188 juta. Mahkamah mendapati produk kabinet laci IKEA di bawah siri Malm, telah menyebabkan kematian seorang bayi berusia dua tahun.

Jumlah itu merupakan amaun pampasan tertinggi akibat kecuaian yang menyebabkan kematian, pernah dibayar untuk seorang bayi/kanak-kanak di dalam sejarah Amerika Syarikat.

Pada bulan Mei tahun 2017, Craig Dudek membaringkan anaknya, Josef di bilik selepas mendapati anaknya sudah nyenyak lena. Diletakkan tidak jauh daripada kabinet laci IKEA setinggi 30 inci yang mereka miliki, Craig tidak menjangkakan sesuatu yang buruk boleh berlaku.

Apa yang mereka tidak sedar ketika itu, produk milik mereka sebenarnya sudah pun diarahkan oleh pihak IKEA untuk dipulangkan kembali sejak bulan Jun tahun 2016. Terdapat enam model kesemuanya dalam siri kabinet laci Malm keluaran IKEA dan kesemua model yang dikeluarkan sejak tahun 2002, perlu dikembalikan atau dipasangkan dengan pemegang di dinding.

Arahan itu pula dikeluarkan selepas beberapa laporan melibatkan kematian kanak-kanak dan bayi mula kedengaran. IKEA telahpun disaman tiga keluarga yang kematian anak dan kalah dalam perbicaraan, mengakibatkan mereka diperintahkan membayar ganti rugi sebanyak RM204 juta, untuk dibahagikan kepada tiga keluarga tersebut.

Selepas laporan kematian pertama didedahkan, IKEA telah berusaha untuk menjalankan program bagi memastikan pengguna memasangkan pemegang dinding ke setiap kabinet laci yang ada, namun untuk sebuah produk yang telah dikeluarkan sejak tahun 2002 - entah berapa juta unit agaknya terjual keseluruhannya.

Di Amerika Syarikat saja, ada 17.3 juta unit telah berjaya dijual dalam tempoh hampir 15 tahun. Salah satunya terletak di kediaman keluarga Dudek.

Dalam kes kematian Josef Dudek, selepas mahkamah meneliti semua kes-kes yang telah berlaku dan usaha IKEA untuk menangani masalah yang timbul akibat produk tersebut - IKEA didapati bersalah disebabkan gagal untuk mengambil langkah sepatutnya dalam menambah baik ciri keselamatan yang ada pada produk mereka.

Walaupun pada tahun 2015, IKEA bertindak memberikan pemegang dinding kepada pembeli secara percuma, rekaan asas kabinet itu sendiri dipercayai tidak stabil melainkan diketatkan ke dinding. Menasihatkan pengguna agar hanya menggunakan kabinet laci itu seandainya pemegang dipasangkan, mahkamah tetap menganggap rekaan tersebut tidak menepati piawaian keselamatan yang diharapkan.

Kes saman yang dimulakan oleh pasangan Dudek pada tahun 2018, selepas kematian anak mereka mempersoalkan peranan IKEA yang menyedari siri produk mereka berbahaya dan mempunyai masalah tetapi terus menjualnya kepada orang ramai.

Peguam kepada keluarga itu juga menyifatkan IKEA sedar tentang masalah itu, selepas IKEA sendiri mengakui risiko penggunaannya dan menasihatkan pengguna agar tidak memasangkannya di bilik tidur anak kecil.

Setakat carian kami, tiada rekod menunjukkan wujudnya usaha serupa operasi IKEA di Malaysia dalam melakukan program pemulangan semula produk kontroversi ini.

Melalui satu kenyataan di laman media sosial pada tahun 2016, IKEA Malaysia memperjelaskan bahawa produk kabinet laci mereka tetap menepati regulasi keselamatan - asalkan dipasang dengan pemegang dinding bagi mengelakkan kejadian terbalik berlaku.

Itu yang menjadi persoalan kepada kami - mengapakah tiada arahan pengembalian semula dilakukan di negara kita, seandainya arahan sama telah pun dikeluarkan di Amerika Syarikat dan Kanada?

Setakat ini, hanya 1.3 juta pengguna dilaporkan bertindak bagi menyelesaikan masalah ini - sama ada melalui pemulangan semula kepada IKEA ataupun dengan pemasangan pemegang dinding. Selebihnya? Belum ada sebarang maklum balas walaupun usaha untuk memanggil semula atau memastikan pengguna sedar risiko pemasangan tidak selamat giat dijalankan.

Siri produk laci Malm masih dijual di negara kita bermula dengan harga RM399 sehingga RM699. Selepas anda mengetahui berkenaan kes saman melibatkan kematian Josef Dudek yang merekodkan jumlah pampasan ganti rugi terbesar dalam sejarah Amerika Syarikat - apa pandangan anda?

Perlukah produk itu ditarik balik atau kesedaran pengguna yang perlu dipertingkatkan?

Ikea to pay family $46m after child killed by falling drawers


Ini Sebab Mengapa Susu Unta Tersangat Mahal Dan Mewah

Pernahkah anda minum susu unta? Susu unta boleh mencecah RM120 seliter dan jika dibandingkan dengan susu lembu, ia sekitar 30 kali ganda lebih mahal.

Tetapi untuk beratus-ratus tahun, unta digunakan untuk menghasilkan susu, yogurt malah keju. Jadi, mengapa susu unta diperah dan apa yang membuatkannya tersangat mahal?

Berbanding dengan 600 juta metrik tan susu lembu yang dihasilkan di seluruh dunia, hanya kira-kira 3 juta tan susu unta dihasilkan setiap tahun.

Walau bagaimanapun, susu unta merupakan makanan ruji yang sangat penting di seluruh Afrika dan Timur Tengah, dan sesetengah budaya bergantung padanya.

Somalia dan Kenya sahaja menghasilkan 64% daripada keseluruhan susu unta dunia. Camelicious di Dubai mempunyai lebih dari 6,000 ekor unta di ladangnya dan menghasilkan 4 juta liter susu setiap tahun.

Menurut Mutasher Al Badry, Timbalan Pengurus Besar Camelicious, orang-orang di Timur Tengah berhubung dengan unta untuk pengangkutan dan makanan, dan pemakanan utama mereka adalah susu unta dan kurma.

Permintaan susu unta meningkat setiap hari dan Camelicious berhadapan dengan cabaran iaitu memenuhi permintaan kerana permintaan adalah sangat tinggi berbanding bekalan.

Permintaan yang tinggi mengekalkan harga yang tinggi, dan profil susu unta sebagai makanan kesihatan baru telah meningkatkan jualannya.

Ia mempunyai lebih rendah lemak tepu, mempunyai 10 kali vitamin C dan mempunyai lebih banyak kalsium serta kalium berbanding susu lembu.

Kebaikan dan kelebihan ini menyebabkan ramai orang mula menggunakannya sebagai ubat alternatif, walaupun terdapat bukti yang sangat terhad.

Sokongan selebriti dalam talian juga telah menyebabkan lebih ramai orang mencuba susu unta.

Walaupun ladang-ladang unta baru muncul di seluruh dunia, populariti susu ini masih terhad dan di Eropah masih terdapat 12,000 ekor lembu bagi setiap ekor unta.

Dan walaupun jika anda mempunyai banyak unta, mendapatkan susunya bukanlah sesuatu yang mudah.

Judit Juhasz, ketua pegawai veterinar Camelicious memberitahu bahawa mereka memerah susu 1,300 ekor lembu sebanyak dua kali sehari dan ia merupakan kerja yang berat yang melibatkan ramai pekerja.

Judit juga memberitahu bahawa unta adalah spesis yang berbeza daripada lembu, jadi mereka tidak mahu untuk menjadikan haiwan ini sebagai mesin susu kerana mereka memikirkan tentang jangka masa panjang.

Selepas unta-unta, ia akan melalui prosedur kuarantin yang ketat dan diperiksa untuk pelbagai penyakit. Jika terdapat penyakit, unta tersebut akan dirawat dan kemudian ia mula dilatih untuk pemerahan susu.

Apa yang penting dalam proses ini adalah persekitaran yang tenang dan relaks perlu wujud ketika susu diperah untuk membolehan ia mengeluarkan susu.

Jadi, mereka terpaksa melatih unta-unta tersebut untuk mengeluarkan susu tanpa kehadiran anak-anak unta yang mana merupakan satu kerja rumit dan sangat intensif.

Malah, setiap unta adalah berbeza di mana bagi sesetengah unta, proses latihan mungkin mengambil masa dua atau tiga hari dan ada yang mencapai berminggu-minggu.

Selepas tempoh latihan ini tamat dan unta-unta mengeluarkan susu, susu yang diperolehi adalah jauh lebih sedikit berbanding dengan susu lembut.

Seekor lembu boleh mengeluarkan 50 liter susu setiap hari manakala unta pula hanya boleh menghasilkan 6 hingga 7 liter susu.

Dalam masa tiga tahun, seekor lembu boleh menghasilkan sekitar 50,000 liter susu, jauh lebih tinggi berbanding seekor unta yang hanya boleh mengeluarkan maksimum 4,000 hingga 7,000 liter susu sahaja.

Tidak seperti industri tenusu di mana anak lembu jantan sering dibunuh dan dihapuskan, setiap unta perlu diletakkan berhampiran anak-anaknya untuk terus menghasilkan susu.

Ini bermakna jumlah unta yang perlu diberi makan dan dipastikan sentiasa sihat hanya untuk menghasilkan 7 liter susu sahaja setiap hari, yang mana meningkatkan kos pengeluaran.

Jadi, selepas kerja keras yang dilakukan dan kos pengeluaran yang tinggi, bagaimana rasa susu unta yang dikatakan lebih berkhasiat daripada susu lembu ini?

Menurut mereka yang pernah minum susu ini, susu unta mempunyai sedikit rasa yang berbeza daripada susu lembu. Ia dikatakan sedikit masin tetapi lebih berkrim.

Apabila populariti susu ini berkembang dan pembiakan selektif membawa kepada unta yang menghasilkan lebih banyak susu, harganya mungkin akan turun.

Namun buat masa ini, susu unta kekal sebagai susu mewah.


Perdana Menteri Baru Finland Mahu Rakyat Bekerja 4 Hari Seminggu, 6 Jam Sehari

Ketika para pekerja di seluruh dunia dengan berat hatinya kembali ke pejabat untuk minggu pertama selepas cuti panjang, Perdana Menteri Finland yang baru dilantik pula sedang berusaha untuk meredahkan tekanan ke atas rakyatnya dengan berita yang sangat baik.

Sanna Marin, 34 tahun, telah mencadangkan untuk melaksanakan polisi baru dalam tempoh bekerja di Finland di mana hanya 4 hari seminggu dengan 6 jam sehari sahaja.

Ini merupakan usaha untuk melakukan peralihan Finland kepada apa yang disebutnya sebagai "langkah seterusnya untuk kita dalam kehidupan kerja."

Sanna Marin yang dilantik sebagai Perdana Menteri pada 10 Disember 2019, merupakan pemimpin negara paling muda di dunia ketika ini dan juga dan Perdana Menteri termuda Finland.

Satu tinjauan oleh Kongres Kesatuan Sekerja (TUC) mendapati bahawa 45% daripada pekerja mahu bekerja empat hari seminggu.

Menurut satu kajian oleh Henley Business School, 77% daripada pekerja berkata kerja empat hari seminggu meningkatkan kualiti hidup mereka.

Apabila bandar Gothenberg di Sweden memperkenalkan hari enam jam untuk beberapa jururawat, jururawat menjadi lebih sihat, lebih bahagia dan lebih bertenaga.

Menurut beberapa analisis, minggu kerja yang lebih pendek juga boleh membawa kepada pengurangan dalam pelepasan karbon kerana pekerja kurang menghasilkan pelepasan karbon untuk ke tempat kerja, menggunakan kurang sumber di tempat kerja dan mempunyai masa yang lebih untuk memasak serta bebelanja daripada bergantung kepada penghantaran makanan yang mana menggunakan bekas plastik.

Walaupun minggu kerja yang lebih pendek mempunyai banyak faedah, ia bukanlah satu penyelesaian ajaib.

Wellcome Trust menarik balik rancangan untuk bekerja selama empat hari semingg dengan mengatakan ia terlalu rumit untuk dikendalikan.

Ia juga akan menelan kos yang tinggi, selain daripada majikan bimbang minggu kerja yang lebih pendek akan mewujudkan cabaran kakitangan dan menjadikannya lebih sukar untuk berkhidmat kepada pelanggan.

Para pekerja juga bimbang bahawa kurang bekerja akan menjadikan mereka malas dan cabaran-cabaran ini sangat sukar untuk diatasi.

Tetapi, mengurangkan jumlah bekerja dalam seminggu ini bukanlah sesuatu yang baru.

Apabila jumlah jam bekerja di Britain dipotong dari kira-kira 54 jam seminggu kepada 48 jam seminggu pada tahun 1919, ia tidak memberi kesan ke atas produktiviti dan daya saing.

Pengeluar bijirin Amerika Syarikat, Kellog's, berjaya mengendalikan polisi kerja enam jam sehari di pertengahan abad ke-20. Ia hanya ditarik balik kerana pihak pengurusan mahukan firma itu mempunyai amalan kerja sama seperti syarikat lain.

Finland juga telah lama menjadi pendukung dan menyokong jadual kerja yang fleksibel.

Pada tahun 1996, kerajaan negara ini memperkenalkan undang-undang yang memberi pekerja hak untuk melaraskan waktu bekerja mereka sehingga tiga jam lebih awal atau lebih lewat daripada keperluan biasa majikan mereka.

(Sanna Marin, pemimpin negara termuda di dunia ketika ini dan perdana menteri Finland termuda)

Sebagai contoh, mereka boleh masuk kerja pada jam 11 pagi, yang mana pada asalnya mereka harus masuk pada jam 8 pagi.

Sejak berkhidmat dan menjadi perdana menteri termuda di dunia pada Disember 2019, Sanna Marin telah memajukan agenda itu.

Pada tahun 2015, negara jiran Sweden mencuba tempoh bekerja 6 jam sehari di Gothenburg dan mendapati bahawa ia meningkatkan tahap kegembiraan orang ramai tetapi ia tinggi dari segi kos.

Sementara itu, Perancis mengurangkan minggu kerja standardnya daripada 39 jam kepada 35 jam seminggu pada tahun 2000.

Pandangan terhadap pengurangan jumlah jam bekerja dalam seminggu ini juga disokong oleh dunia korporat.

Pada November 2019, Microsoft Jepun mendedahkan bahawa ujian kerja selama 4 hari telah meningkatkan produktiviti sebanyak 40%.

Pada tahun 2018, sebuah firma New Zealand menyatakan bahawa percubaan 2 bulan untuk kerja selama 4 hari seminggu telah berjaya dalam meningkatkan keseimbangan kerja dengan kehidupan.

Persoalannya, adakah Malaysia mampu dan bersedia untuk melaksanakan polisi seperti ini, serta adakah ia akan memberikan manfaat kepada semua orang?


Kenapa Satu Bulatan Penuh Dikira Bersudut 360 Darjah?

Sejak di sekolah rendah lagi, kita sudah diajar dalam subjek Matematik bahawa satu bulatan penuh dikira sebagai "360 darjah". Oleh itu, separuh bulatan penuh dikira sebagai "180 darjah". Angka 360 ini diterima oleh semua pihak tanpa mengira tahap intelektual dan kepandaian manusia.

Persoalannya, daripada pada manakah asalnya nombor 360 ni? Mengapakah nombor 360 ini dipilih dan bukan nombor yang lebih mudah dan "cantik" seperti '100' atau '10'? Kali ini, pihak Iluminasi ingin berkongsi beberapa teori daripada manakah asalnya nombor yang unik ini.

Nombor 360 dianggap sebagai nombor yang paling ideal jika dibandingkan dengan 10, 100 dll lagi bagi mewakili satu bulatan penuh. Pertama, nombor 360 ini boleh dibahagi dengan setiap nombor daripada hingga 10 (kecuali nombor 7).

Secara keseluruhannya, nombor 360 ini boleh dibahagi dengan 24 nombor yang lebih kecil daripadanya iaitu 1, 2, 3, 4, 5, 6, 8, 9, 10, 12, 15, 18, 20, 24, 30, 36, 40, 45, 60, 72, 90, 120, 180 dan termasuklah nomnbor 360 itu sendiri. Kesemua 24 nombor ini juga dikenali sebagai nombor pembahagi bagi nombor 360.

Jumlah 24 ini adalah nombor pembahagi paling tinggi bagi nombor 360. Sebagai perbandingan, nombor yang lebih mudah dan "cantik" seperti 100 misalnya, hanya mempunyai 9 nombor pembahagi. Ciri yang ada pada nombor 360 ini menjadikannya nombor yang sangat komposit.

Nombor yang mempunyai komposit yang tinggi merupakan satu nombor asas yang bagus untuk melakukan kiraan-kiraan mudah. Sebagai contoh, nombor 360 boleh dibahagi kepada 2, 3 dan 4 dan hasilnya adalah nombor bulat.

Jika nombor 100 diambil sebagai satu bulatan penuh, apabila dibahagi kepada 3 maka hasilnya adalah nombor dengan titik perpuluhan yang akan menjadikan kiraan susulan menjadi semakin sukar. Gambar di atas mungkin dapat memberikan anda sedikit gambaran mengenai perkara ini.

Terdapat pendapat lain yang mengatakan bahawa asal-usul 360 darjah dianggap sebagai bulatan penuh datang dari zaman peradaban Babylon lagi. Orang-orang Babylon dan Sumer (zaman Mesopotamia) dikatakan mengggunakan sistem nombor Sexagesimal.

Sistem Sexagesimal adalah sistem angka yang mempunyai nombor asas 60. Sebagai perbandingan, sistem nombor yang digunakan pada masa kini adalah sistem perpuluhan (decimal system) yang mempunyai nombor asas 10. Oleh itu, setiap kali mencecah nombor ke 10, kita akan bermula daripada nombor sebelum itu (0 hingga 9). Sebagai contoh, 1 hingga 10, kemudian kita akan sambung dengan 11 hingga 20 dan seterusnya.

Gambar di atas menunjukkan sistem nombor yang digunakan pada zaman Babylon. Mengapa nombor 60 dipilih? Sama seperti 360, nombor 60 merupakan nombor yang tinggi komposit dan boleh dibahagi kepada 12 dan ianya merupakan nombor terbesar yang boleh dikira menggunakan jari. Bagaimana?

Setiap jari manusia terdiri daripada 3 bahagian tulang (kecuali ibu jari). Oleh itu, untuk satu bahagian tangan, terdapat 12 bahagian (4 jari x 3 tulang). Setiap kali anda mengira 1 hingga 12 pada tangan kanan, naikkan satu jari pada tangan kiri. Ini bermakna, anda boleh mengira 1 hingga 60 menggunakan kedua-dua belah tangan (12 x 5 jari).

Ahli astronomi pada zaman Parsi dan Cappadocia mendapati bahawa Bumi mengambil masa 365 hari untuk melakuka satu pusingan penuh. Bagi memudahkan kiraan, nombor tersebut digenapkan menjadi 360. Penggenapan ini mengambil kirae pendahuluan matahari dengan satu darjah setiap hari sepanjang Bumi mengelilinginya.

Orang Parsi dahulu mempunyai tahun lompat setiap 6 tahun untuk "diperbetulkan" dengan pertambahan 5 hari. Selain itu, kalendar lunar mempunyai sejumlah 355 hari manakala kalendar solar mempunyai 365. Maka, disebabkan nombor 360 adalah nombor komposit tinggi dan terletak antara kedua-dua nombor ini (355 dan 365), maka ianya telah dipilih untuk menggambarkan satu kitaran penuh.


Benarkah Iran Menawarkan Ganjaran $80 Juta Untuk Kepala Presiden Donald Trump?

Kerajaan Iran telah berikrar membalas dendam terhadap AS atas kematian jeneral tentera Qassem Soleimani, yang terbunuh dalam serangan udara di Baghdad minggu lalu.

Walau bagaimanapun, tuntutan yang tidak berasas muncul bahawa Iran telah meletakkan ganjaran pada kepala Presiden A.S. Donald Trump.

Pada 5 Januari, ratusan ribu orang yang berkabung mengiringi keranda membawa jenazah Soleimani di bandar Iran iaitu Ahvaz dan Mashhad.

Menurut laporan dari Newsweek dan Daily Mail, pada satu ketika selama perarakan itu, seorang individu yang bertanggungjawab untuk menyampaikan ucapan pengebumian (eulogist) meminta agar ganjaran diberikan sebagai balasan kepada kepala Trump.

Lelaki itu didakwa berkata, "Kami (Iran) mempunyai 80 juta orang. Jika setiap seorang daripada kami menyumbang $1, kami akan mempunyai $80 juta, dan kami akan memberi ganjaran kepada sesiapa yang membawa kepalanya (Trump) kepada kami dengan wang tersebut,".

Laporan awal secara tidak benar mencadangkan bahawa ganjaran yang dicadangkan itu disokong oleh kerajaan Iran. Dua akhbar tabloid utama di U.K. memaparkannya sebagai tajuk utama.

"Iran menawarkan ganjaran $80 juta untuk kepala Donald Trump selepas kematian jeneral," kata The Daily Mirror.

"Iran meletakkan $80 juta bagi kepala Donald Trump selepas pembunuhan jeneral," tulis akhbar Metro UK.

Adalah tidak jelas siapa lelaki yang menuntun ganjaran tersebut, atau sama ada dia mempunyai kaitan dengan rejim itu.

Tiada sebarang petunjuk bahawaa Iran telah meluluskan cadangan ganjaran untuk kepala Trump yang dicadangkan oleh lelaki itu. lelaki yang tidak dikenali untuk Trump.

Jadi, adakah Iran benar-benar menawarkan ganjaran bagi sesiapa yang dapat membawa kepala Trump kepada mereka? Tidak.

Walaupun pemimpin Iran telah berikrar untuk membalas dendam, tiada butiran yang muncul untuk mencadangkan bila atau di mana tindakan balas akan berlaku.

Selepas serangan udara itu, pemimpin tertinggi Ayatollah Ali Khamenei berikrar untuk "pembalasan yang keras".

Presiden Iran Hassan Rouhani menggelarkan pembunuhan Soleimani sebagai sebuah "kejahatan yang kejam," mengatakan Iran akan "membalas dendam" atas kematiannya "bukan sahaja hari ini tetapi juga pada tahun-tahun mendatang."

Menteri Luar Negeri, Mohammad Javad Zarif, memanggil serangan udara di Baghdad sebagai "tindakan pengganas yang pengecut," mengatakan Iran mempunyai hak untuk bertindak balas dengan "sebarang kaedah" pada "bila-bila masa."

Pada 5 Januari, Jeneral Briged Esmail Ghaani, yang telah menggantikan Soleimani sebagai ketua Pasukan Quds Pengawal Revolusi, memberitahu televisyen negara Iran bahawa "tindakan akan diambil."

Dalam temu bual dengan CNN, Jeneral Hossein Dehghan, penasihat ketenteraan kepada Ayatollah, berkata tindak balas terhadap pembunuhan Soleimani akan "pasti melibatkan tentera."

Hossein berkata negara itu akan membalas secara langsung terhadap tapak-tapak tentera A.S. dan serangan itu akan datang dari Iran dan bukannya salah satu militan bersekutu.

Pada 5 Januari, TV negara Iran, memetik pentadbiran Hassan Rouhani, berkata negara itu tidak akan lagi mematuhi had-had mengenai pengayaan nuklear yang dipersetujui sebelumnya di bawah perjanjian nuklear 2015.

Di Lubnan, pemimpin kumpulan militan yang disokong Iran, Hezbollah berkata pembunuhan Soleimani menjadikan pangkalan tentera, kapal perang dan anggota tentera A.S. di seluruh kawasan tersebut adil untuk diserang.

Sementara itu di Iraq, penggubal undang-undang meluluskan gerakan yang akan menyingkirkan semua tentera asing dari rantau itu. Ketika ini, lebih daripada 5,000 tentera Amerika berada di tanah di rantau berkenaan.

Dalam satu tweet pada 4 Januari, Trump berkata Iran "bercakap dengan sangat berani tentang mensasarkan aset-aset tertentu AS."

Trump berkata bahawa A.S. telah mensasarkan 52 tapak Iran, beberapa daripadanya "pada tahap yang sangat tinggi dan penting untuk Iran serta budaya Iran. Sasaran tersebut dan Iran sendiri, akan diserang dengan begitu pantas dan begitu dahsyat".

Trump berkata 52 sasaran tersebut mewakili 52 orang Amerika yang menjadi tebusan di Iran pada tahun 1979 selepas mereka ditahan di Kedutaan A.S. semasa Revolusi Iran tersebut.

Trump juga mengatakan bahawa jika Iran melancarkan serangan, A.S. "akan menyerang mereka dengan lebih keras daripada yang mereka pernah diserang sebelum ini!"

Pada 5 Januari, Trump bercakap dengan lagak tentang keupayaan tentera A.S..


Undang-Undang Unik Pakistan : Bagaimana Pembunuh Boleh Dimaafkan

Penemuan mayat seorang wanita berusia 28 tahun bernama Bushra Iftihkhar mengejutkan pihak penyiasat, berikutan keadaannya yang menyedihkan. Bushra, seorang suri rumah mati ditikam sehinggakan pisau yang digunakan untuk membunuhnya bengkok - sebelum dia diserang dengan pemutar skru.

Ibu kepada empat orang anak dan seorang lagi sedang dalam kandungan hasil perkahwinannya dengan suaminya, Sami Ullah yang datang daripada keluarga berpengaruh di kawasan mereka.

Selepas satu pertengkaran Sami menyerang isterinya sehingga mati disebabkan oleh pergaduhan melibatkan isu agama. Apa yang menakutkan, walaupun mempunyai bukti yang cukup hasil siasatan pihak polis bagi mendakwa suami Bushra - besar kemungkinan Sami akan terlepas daripada sebarang hukuman.

Ini kerana undang-undang di Pakistan membolehkan Sami dimaafkan atas kesalahannya.

Dibentuk berdasarkan kepada undang-undang Islam sejak tahun 1990, semua kes jenayah yang berlaku di Pakistan boleh dikira selesai, seandainya pihak waris mengisytiharkan mereka telah memaafkan pelaku - termasuklah kes-kes bunuh.

Hanya pada tahun 2016, Pakistan meminda undang-undang mereka, tidak lagi mengenakan pengecualian sama dalam kes balas bunuh tetapi hanya terpakai dalam situasi sedemikian. Untuk kes-kes bunuh lain, peraturan sama masih lagi digunakan.

Oleh sebab itulah Mohamad Zakaria (gambar di atas), abang kepada Bushra percaya besar kemungkinan pembunuh adiknya akan terlepas daripada sebarang hukuman - kerana waris Bushra pasti akan ditawarkan pampasan ganti rugi yang sukar ditolak keluarganya sebagai penyelesaian, seterusnya kemaafan.

Selepas diperkenalkan pada era 90-an, beban perbicaraan yang perlu ditanggung oleh mahkamah dilaporkan berkurangan membolehkan pertelagahan yang timbul reda. Namun dalam masa yang sama, statistik hukuman ke atas penjenayah kes bunuh turut sama turun, daripada 29% pada tahun 1990 kepada 12% sahaja dalam tempoh 10 tahun.

Apa yang sangat membimbangkan, itu bukanlah kali pertama Sami Ullah bertindak ganas. Sudah ada dua insiden cubaan bunuh dilakukannya melibatkan jiran tetapi dia terlepas daripada sebarang tindakan, selepas keluarganya menggunakan pengaruh bagi melepaskan dia dari dakwaan.

Oleh yang demikian menurut Zakaria, adik iparnya itu merasakan dirinya kebal daripada undang-undang kerana tahu pengaruh keluarganya mampu melepaskan dia daripada sebarang bentuk tekanan, sehinggalah menjurus kepada pembunuhan kejam isterinya sendiri.

Cadangan supaya dilakukan reformasi ke atas undang-undang ini sudah dicadangkan pada tahun 2015 oleh bekas peguam negara Pakistan, Ashtar Ausaf Ali yang mahu memperketatkan peraturan tersebut. Ashtar percaya dengan pengenalan hukuman minima mandatori ke atas setiap jenayah walaupun dimaafkan pihak waris kepada mangsa, akan membantu menurunkan kes-kes berulang melibatkan individu serupa.

Bagaimanapun, cadangan itu ditolak - khasnya daripada golongan sarjana Islam yang berpegang bahawa kemaafan yang diberikan sudah memadai untuk memandu pesalah ke jalan yang benar.

Tidak dapat dinafikan, situasi yang ada menyukarkan pengamal undang-undang khasnya pendakwaraya dan juga pegawai polis. Ini kerana sudah acap kali kes-kes yang telah disiasat dan dibawa ke mahkamah, terpaksa ditutup selepas mangsa atau waris mangsa bersetuju melepaskan pelaku dari pertuduhan.

Walau bagaimanapun, ada juga berlaku situasi di mana pihak polis mendapat faedah daripada pelaksanaan undang-undang ini.

Dalam kes pembunuhan seorang lelaki terencat akal bernama Salahuddin Ayub yang didapati mencuri kad bank orang lain, Salahuddin meninggal dunia semasa dalam tahanan. Waris Salahuddin pada mulanya bertindak membawa kes tersebut ke mahkamah tetapi tidak semena-mena memaafkan kumpulan pegawai yang didakwa tidak sengaja membunuh anaknya.

Beberapa orang tokoh masyarakat dikatakan berusaha memujuk keluarga Salahuddin agar memaafkan ketelanjuran yang telah berlaku, seterusnya membolehkan permohonan maaf mereka yang terlibat diterima.

Penarikan balik dakwaan terhadap 3 pegawai polis yang terlibat menimbulkan banyak persoalan kepada ahli masyarakat.

Bagaimanapun pendedahan tentang sebab sebenar kenapa waris keluarga Salahuddin menarik balik tuduhan menjelaskan segala-galanya, kerana terlalu lumayan tawaran itu untuk ditolak. Hasil perbincangan keluarga itu dengan seorang tahanan berpengaruh bernama Hafiz Saaed (gambar), ketua kepada gerakan Jamaat-ud Dakwah yang terkenal di Lahore, berjaya menjadi orang tengah rundingan dalam kes itu.

Kerajaan Pakistan dikatakan menawarkan keluarga Salahuddin jalan sepanjang 8 km yang akan menghubungkan kampung mereka dengan jalan besar, termasuklah saluran gas yang akan menelan belanja sekitar RM21 juta keseluruhannya.

Waris Salahuddin yang merupakan pengikut rapat Hafiz bersetuju dengan tawaran itu, seterusnya memaafkan 3 pegawai polis yang terbabit.

Apabila kes bunuh berprofil tinggi, tawaran untuk membeli kemaafan juga datang dengan kos lebih besar. Samalah situasinya dengan banyak lagi waris kepada mangsa-mangsa bunuh, yang berhadapan dilema serupa. Mereka kehilangan ahli keluarga - tetapi ditawarkan sagu hati seperti rumah atau wang tunai dalam jumlah yang besar untuk membeli kemaafan mereka.

Jika anda berada di tempat mereka - apa pilihan anda? Maafkan atau teruskan dakwaan, bagi mendapatkan keadilan?

Artikel ini adalah terjemahan dan olahan semula artikel Pakistan forgiveness laws: The price of getting away with murder yang diterbitkan oleh BBC Islamabad.


Kisah Bagaimana Nutella Menjadikan Giovanni Ferrero Manusia Terkaya Di Itali

Nutella mempunyai peminat setia yang bukan sahaja sangat menggemari produk itu tetapi juga menyokong kafe-kafe Nutella dan juga hotel bertemakan Nutella di Nappa Valley.

Namun, tiada siapa yang lebih mencintai Nutella berbanding Giovanni Ferrero, bilionaire Itali yang membina kekayaannya yang tidak terhingga daripada produk sapuan coklat ini.

Bapa Giovanni, Michele Ferrero mencipta Nutella pada tahun 1964, dan popularitinya yang dahsyat di Itali telah membantu mengembangkan kedai coklat milik keluarga ini menjadi perniagaan berbilion ringgit.

Walaupun produk-produknya sangat popular di seluruh dunia, namun Giovanni dan syarikatnya telah mengekalkan sikap low profile.

Giovanni Ferrero dilahirkan di Itali pada April 1964 dan menghadiri Sekolah Eropah iaitu sebuah sekolah berasrama penuh di Belgium.

Giovanni yang merupakan anak bongsu dalam keluarga Michele Ferrero kemudiannya menyambungkan pelajaran dalam bidang pemasaran di Lebanon Valley College di Pennsylvania, Amerika Syarikat.

Selepas menamatkan pelajaran, beliau menyertai abang dan bapanya dalam perniagaan keluarga. Kerja pertama Giovanni di syarikat tersebut adalah untuk jenama Tic Tac di Belgium.

Kumpulan Ferrero bermula apabila datuk Giovanni, Pietro Ferrero, membuka kedai coklat di Alba, Itali pada tahun 1946.

Produk utama kedai ini adalah Supercrema, sapuan hazelnut yang lahir dari kekurangan coklat ketika perang dan ia adalah pendahulu Nutella.

Selepas lebih daripada 70 tahun kemudian, Kumpulan Ferrero merupakan syarikat konfeksi kedua terbesar di dunia.

Syarikat itu menjual produk manisan bernilai RM48.8 bilion pada tahun fiskal yang berakhir pada Ogos 2018.

Hasil daripada penambahan produk dan pengambilalihan syarikat, produk Ferrero Group kini termasuklah Tic Tac, coklat Kinder, Baby Ruth, Butterfinger, Crunch, Keebler, Famous Amos dan biskut Little Brownie Bakers, sebagai tambahan kepada Nutella dan Ferrero Rocher.

Giovanni dan abangnya Pietro Jr. menjadi Ketua Pegawai Eksekutif bersama pada tahun 1997. Pietro bertanggungjawab dalam menguruskan logistik harian dan perkembangan produk, sementara Giovanni memberi tumpuan kepada aspek kreatif.

Walau bagaimanapun, percaturan mereka berakhir dengan tiba-tiba apabila Pietro meninggal dunia akibat serangan jantung ketika kemalangan berbasikal pada tahun 2011 di Afrika Selatan.

Berikutan itu, Giovanni kemudiannya menjadi Ketua Pegawai Eksekutif tunggal bagi Kumpulan Ferrero, sementara ayahnya Michele kekal sebagai pengerusi eksekutif.

Dan pada tahun 2015, kematian Michele telah membuatkan seluruh syarikat Kumpulan Fererro jatuh ke tangan Giovanni.

Beliau kemudiannya mengambil alih peranan pengerusi eksekutif pada tahun 2015.

Giovanni memegang kedua-dua jawatan CEO dan pengerusi eksekutif selama dua tahun sehingga beliau membawa masuk Lapo Civiletti untuk mengambil alih sebagai CEO syarikat pada tahun 2017.

Giovanni tidak mempunyai personaliti yang anda jangkakan bagi seorang ahli perniagaan bertaraf bilionaire.

Menurut The Wall Street Journal, beliau mempunyai personaliti yang agak introvert daripada adik-beradik Ferrero.

Selepas menemuramah Giovanni pada Jun 2018, Noah Kirsch dari Forbes menggambarkan beliau sebagai "kurus, berpakaian kemas dengan ketawa yang menenangkan".

Giovanni juga dikatakan mempunyai aura seperti hos rancangan permainan berbanding seorang pemilik kilang bilionaire.

Walau bagaimanapun, Noah menyedari bahawa Giovanni bercakap dalam aliran jargon korporat (seperti 'dimensional thresholds,' 'growth momentum,' 'focalization') disulami dengan data yang sukar difahami.

Sejak menjadi peneraju tunggal syarikat, Giovanni melawan arus beberapa tradisi Kumpulan Ferrero yang telah berlangsung selama beberapa dekad.

Beliau adalah individu yang membuat pengambilalihan pertama dalam sejarah syarikat coklat ini dan mengupah CEO pertama yang bukan dalam kalangan ahli keluarga Ferrero.

Kumpulan Ferrero dibawah pimpinan Giovanni membeli syarikat pembuat coklat British iaitu Thorntons dengan harga hampir RM700 pada 2015, perniagaan gula-gula Nestlé US yang membuat Butterfinger dan Baby Ruth dengan harga RM11.5 bilion pada tahun 2018, dan perniagaan biskut Kellogg pada tahun 2019.

Pengambilalihan syarikat dan perniagaan-perniagaan ini yang dilakukan oleh Giovanni adalah sangat berbeza dengan rancangan perniagaan bapa beliau, yang memberikan tumpuan kepada pembinaan jenama sedia ada.

Dan inovasi pintar yang dilancarkan oleh Giovanni ini sangat membuahkan hasil apabila beliau menambahkan nilai kekayannya hampir RM40 bilion pada tahun 2019.

Menurut anggaran Bloomberg, nilai kekayaan Giovanni ketika ini adalah sekitar RM131 bilion, 43.1% lebih daripada permulaan tahun 2019.

Ini menjadikan beliau sebagai manusia ke-27 terkaya di dunia, melebihi kekayaan yang dimiliki oleh Elon Musk dan Michael Dell, serta manusia terkaya di Itali.

Seperti orang lain, Giovanni tidak menghabiskan seluruh waktunya dengan bekerja. Beliau juga mempunyai minat seperti menulis novel.

Setakat ini, beliau telah menulis 8 buah novel, beberapa daripadanya di Afrika. Buku terbaru Giovanni yang bertajuk "Il cacciatore di luce" ("Pemburu Cahaya"), berdasarkan seorang pelukis Afrika yang menghidap leukemia, telah diterbitkan pada tahun 2016.

Giovanni dan syarikatnya mempunyai tahap privasi yang sangat tinggi sehinggakan pada tahun 2010, penulis The Guardian, John Hooper menyatakan Kumpulan Ferrero sebagai "salah satu syarikat yang paling berahsia di dunia".

Pada tahun 2010, syarikat pembuat coklat ini membenarkan wartawan untuk membuat lawatan di kilang mereka di Alba, Itali untuk kali pertama dalam sejarah 65 tahun syarikat.

Dan Giovanni melakukan wawancara pertama beliau dengan sebuah saluran media Amerika pada tahun 2018.

Menurut Washington Post, Kumpulan Ferrero sebelum ini mengharamkan lawatan ke kilang-kilangnya kerana takut berlakunya "pengintipan perindustrian," kerana reka bentuk peralatannya dan resipi Nutella adalah satu rahsia yang sangat ketat.

Terlalu ketat sehinggakan seorang eksekutif Kumpulan Ferrero membandingkan langkah keselamatan syarikat mereka dengan yang dimiliki oleh NASA.

Bapa Giovanni juga bertindak dengan cara yang sama dengan menyembunyikan butiran hidupnya dari media dan memakai kacamata gelap setiap kali muncul di khalayak ramai.